Author: Autor
Last saved by: Franková Marta

INFORMATÍVNE KONSOLIDOVANÉ ZNENIE PRÁVNEHO PREDPISU

532/2010 Z. z. 

ZÁKON

z 15. decembra 2010 

o Rozhlase a televízii Slovenska a o zmene a doplnení niektorých zákonov 

Zmena: 397/2011 Z. z. 
Zmena: 340/2012 Z. z. 
Zmena: 397/2011 Z. z., 340/2012 Z. z. 
Zmena: 547/2011 Z. z. 
Zmena: 40/2015 Z. z. (nepriama novela) 
Zmena:    /2016 Z. z. 
 
	Národná rada Slovenskej republiky sa uzniesla na tomto zákone: 

Čl. I

§ 1 

Predmet úpravy 

	Tento zákon upravuje postavenie, poslanie a činnosť Rozhlasu a televízie Slovenska, jej orgánov a hospodárenie a financovanie Rozhlasu a televízie Slovenska. 
 
§ 2 

Postavenie Rozhlasu a televízie Slovenska 

	(1) Zriaďuje sa Rozhlas a televízia Slovenska ako verejnoprávna, národná, nezávislá, informačná, kultúrna a  vzdelávacia inštitúcia, ktorá poskytuje službu verejnosti v oblasti rozhlasového vysielania a televízneho vysielania (ďalej len "vysielanie"). 
 
	(2) Rozhlas a televízia Slovenska je právnická osoba so sídlom v Bratislave zapísaná v obchodnom registri, ktorá vykonáva svoju činnosť najmä prostredníctvom organizačných zložiek, ktorými sú 
 
a) Slovenský rozhlas, prostredníctvom ktorého sa poskytuje služba verejnosti v oblasti rozhlasového vysielania, 
 
b) Slovenská televízia, prostredníctvom ktorej sa poskytuje služba verejnosti v oblasti televízneho vysielania. 
 
	(3) Organizačné zložky podľa odseku 2 sú samostatne hospodáriacimi vnútornými organizačnými jednotkami bez právnej subjektivity. 
 
§ 3

Poslanie Rozhlasu a televízie Slovenska

(1) Rozhlas a televízia Slovenska je vysielateľom,^1) ktorého poslaním je poskytovať službu verejnosti v oblasti vysielania za účelom napĺňania demokratických, sociálnych a kultúrnych potrieb spoločnosti a potreby zachovania plurality médií.

(2) Služba verejnosti v oblasti vysielania poskytovaná Rozhlasom a televíziou Slovenska je financovaná najmä z  verejných prostriedkov.

Činnosť Rozhlasu a televízie Slovenska

§ 4

Služba verejnosti v oblasti vysielania

(1) Rozhlas a televízia Slovenska zabezpečuje poskytovanie služby verejnosti v oblasti vysielania

a) vysielaním najmenej štyroch rozhlasových programových služieb,^2) z ktorých jedna je určená na vysielanie obsahovo a  regionálne vyvážených programov v jazykoch národnostných menšín a etnických skupín žijúcich na území Slovenskej republiky; ak Rozhlas a televízia Slovenska vysiela viac ako štyri rozhlasové programové služby, aspoň štyri z nich sa realizujú celoplošným vysielaním^3) a ak vysiela len štyri rozhlasové programové služby, aspoň tri z nich sa realizujú celoplošným vysielaním,^3)

b) vysielaním televíznych programových služieb, z ktorých sú najmenej tri poskytované ako obsahové služby prostredníctvom verejnoprávneho terestriálneho multiplexu,^4)

c) poskytovaním doplnkových obsahových služieb,^5)

d) poskytovaním audiovizuálnych mediálnych služieb na požiadanie,^6)

e) zabezpečovaním tvorby, výroby a nákupu programov a ich šírením,

f) vysielaním väčšinového podielu programov vo verejnom záujme^7) vo vysielaní každej programovej služby,

g) zabezpečovaním regionálneho vysielania prostredníctvom rozhlasových a televíznych štúdií; regionálne vysielanie každého štúdia musí vyvážene obsahovať príspevky z celého územia jeho pôsobnosti,

h) vysielaním obsahovo a regionálne vyvážených programov v jazykoch národnostných menšín a etnických skupín žijúcich na území Slovenskej republiky v časovom rozsahu zodpovedajúcom národnostnému a etnickému zloženiu obyvateľstva Slovenskej republiky; na zabezpečenie výroby a vysielania programov pre národnostné menšiny a etnické skupiny zriaďuje Rozhlas a televízia Slovenska samostatný organizačný útvar,

i) zohľadňovaním potrieb nepočujúcich, nevidiacich a iných sociálnych menšín vo vysielaní,^8)

j) poskytovaním priestoru činnosti registrovaných cirkví a náboženských spoločností^9) vo vysielaní,

k) uskutočňovaním prenosov a záznamov z vybraných spoločensky významných udalostí politického, kultúrneho, náboženského, umeleckého a športového zamerania,

l) informovaním o tejto službe verejnosti a poskytovaním prenosu multimediálneho obsahu v reálnom čase prostredníctvom svojich webových sídel a aplikácií,

m) poskytovaním vysielacieho času na vysielanie politickej reklamy podľa osobitných predpisov,^10)

n) poskytovaním potrebného vysielacieho času štátnym orgánom na výzvy v krízových situáciách a na iné dôležité oznámenia určené verejnosti,^11)

o) zabezpečovaním rozhlasového vysielania kultúrnych a informačných programov do zahraničia,

p) zabezpečovaním vysielania štátnej hymny Slovenskej republiky každý deň v čase od 23:30 hodiny do 00:30 hodiny tak, aby hranie štátnej hymny Slovenskej republiky bolo predelom medzi zložkami programovej služby a nebolo súčasťou mediálnej komerčnej komunikácie a ani nenasledovalo bezprostredne pred ňou alebo po nej,

q) zabezpečovaním činnosti archívu Rozhlasu a televízie Slovenska,^12) preberaním archívnych dokumentov z oblasti vysielania, ktorých je pôvodcom, do archívu Rozhlasu a televízie Slovenska, ich ochraňovaním, sprístupňovaním a umožňovaním prístupu k nim,

r) zabezpečovaním ochrany diel a umeleckých výkonov podľa osobitného predpisu,^13)

s) zúčastňovaním sa na činnosti medzinárodných organizácií pôsobiacich v oblasti vysielania,

t) zriaďovaním a riadením umeleckých telies a súborov,

u) utváraním siete stálych spravodajcov a osobitných spravodajcov v Slovenskej republike a v zahraničí.

(2) Služba verejnosti v oblasti vysielania poskytovaná Rozhlasom a televíziou Slovenska je univerzálna z hľadiska svojho geografického dosahu, programovo rozmanitá, pripravovaná na zásade redakčnej nezávislosti prostredníctvom kvalifikovanej pracovnej sily a s pocitom spoločenskej zodpovednosti, rozvíja kultúrnu úroveň poslucháčov a divákov, poskytuje priestor súčasným kultúrnym a umeleckým aktivitám a sprostredkúva kultúrne hodnoty iných národov.

(3) Programovú službu Rozhlasu a televízie Slovenska podľa odseku 1 písm. a) a b) tvoria programy, ktoré

a) sú založené na zásadách demokracie a humanizmu a prispievajú k právnemu vedomiu, etickému vedomiu a k  environmentálnej zodpovednosti verejnosti,

b) poskytujú nestranné, overené, neskreslené, aktuálne, zrozumiteľné a vo svojom celku vyvážené a pluralitné informácie o  dianí v Slovenskej republike i v zahraničí na slobodné utváranie názorov,

c) rozvíjajú národné povedomie a kultúrnu identitu obyvateľov Slovenskej republiky bez ohľadu na pohlavie, rasu, farbu pleti, jazyk, vek, vieru a náboženstvo, politické či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie tak, aby tieto programy odrážali rozmanitosť názorov, politických, náboženských, filozofických a umeleckých smerov a aby podporovali rozvoj občianskej a vedomostnej spoločnosti,

d) utvárajú podmienky na spoločenskú dohodu vo veciach verejných s cieľom posilniť vzájomné porozumenie, toleranciu a  podporovať súdržnosť rozmanitej spoločnosti.

§ 5

Iná činnosť Rozhlasu a televízie Slovenska

(1) Rozhlas a televízia Slovenska vykonáva svoju činnosť vo vlastnom mene, na vlastný účet a na vlastnú zodpovednosť a nemôže svoje práva a povinnosti vysielateľa rozhlasovej a televíznej programovej služby previesť zmluvou ani iným právnym úkonom na inú právnickú osobu alebo fyzickú osobu.

(2) Rozhlas a televízia Slovenska chráni a rešpektuje nezávislosť svojich programových pracovníkov a  spolupracovníkov v súlade so štatútom programových pracovníkov a spolupracovníkov Rozhlasu a televízie Slovenska [§ 8 ods. 1 písm. f)].

(3) Rozhlas a televízia Slovenska poskytuje kópie archívnych dokumentov z oblasti vysielania, vrátane kópií archívnych dokumentov vzniknutých pred 1. júlom 1991, iným právnickým osobám na vysielanie alebo na vznik nových diel za úhradu podľa osobitného predpisu.^12) Podmienky poskytovania archívnych dokumentov schvaľuje na návrh generálneho riaditeľa Rozhlasu a televízie Slovenska (ďalej len "generálny riaditeľ") rada Rozhlasu a televízie Slovenska (ďalej len "rada").

(4) Rozhlas a televízia Slovenska poskytuje kópie archívnych dokumentov z oblasti vysielania iným osobám ako osobám uvedeným v odseku 3 za úhradu.

(5) Rozhlas a televízia Slovenska plní úlohy zákonného depozitára podľa osobitného predpisu.^14)

(6) Rozhlas a televízia Slovenska vysiela mediálnu komerčnú komunikáciu podľa osobitného predpisu.^14a)

(7) Rozhlas a televízia Slovenska nemôže na svojom webovom sídle umiestňovať reklamu,^14b) ktorá nie je súčasťou programu poskytovaného v rámci audiovizuálnej mediálnej služby na požiadanie alebo súčasťou multimediálneho obsahu kontinuálne prenášaného v reálnom čase. Za reklamu podľa prvej vety sa nepovažuje vlastná propagácia,^14c) charitatívna výzva,^14d) ani oznam vo verejnom záujme.^14e)
§ 6 

Podnikanie Rozhlasu a televízie Slovenska 

	(1) Rozhlas a televízia Slovenska je oprávnená vykonávať len takú podnikateľskú činnosť, ktorá súvisí s  poskytovaním služby verejnosti v oblasti vysielania a ktorá nesmie ohroziť plnenie jej poslania podľa § 3. Prostriedky získané z  podnikateľskej činnosti používa Rozhlas a televízia Slovenska na poskytovanie služby verejnosti v oblasti vysielania. 
 
	(2) Rozhlas a televízia Slovenska je s výnimkou uvedenou v odseku 3 oprávnená podieľať sa na založení obchodnej spoločnosti alebo sama založiť obchodnú spoločnosť, zúčastňovať sa na podnikaní obchodnej spoločnosti alebo stať sa jediným spoločníkom alebo akcionárom obchodnej spoločnosti, ak predmet podnikania tejto obchodnej spoločnosti súvisí s  poskytovaním služby verejnosti v oblasti vysielania a ak Rozhlas a televízia Slovenska touto majetkovou účasťou účinnejšie využije svoj majetok na plnenie svojho poslania. 
 
	(3) Rozhlas a televízia Slovenska nie je oprávnená uzatvárať zmluvy o tichom spoločenstve ^15) ani zúčastňovať sa na obchodovaní obchodnej spoločnosti ako spoločník s neobmedzeným ručením, ^16) ani takéto spoločnosti zakladať. 
 
Orgány Rozhlasu a televízie Slovenska 

§ 7 

	Orgány Rozhlasu a televízie Slovenska sú: 
 
a) rada, 
 
b) generálny riaditeľ. 
 
Rada

§ 8 

Pôsobnosť rady 

	(1) Rada je orgánom dohľadu, ktorý 
 
a) dohliada na dodržiavanie tohto zákona a plnenie úloh, ktoré Rozhlasu a televízii Slovenska vyplývajú z osobitných predpisov, 17) 
 
b) dohliada na hospodárnosť, efektívnosť a účelnosť nakladania s verejnými prostriedkami Rozhlasu a televízie Slovenska a  plní úlohy kolektívneho orgánu pri nakladaní s majetkom Rozhlasu a televízie Slovenska podľa osobitného predpisu, 18) 
 
c) určuje odmenu generálnemu riaditeľovi podľa § 16 ods. 7, podmienky a spôsob vyplatenia odmeny upravuje štatút rady, 
 
d) predkladá príslušnému výboru Národnej rady Slovenskej republiky (ďalej len "národná rada") podnet na podanie návrhu na odvolanie generálneho riaditeľa podľa § 18 ods. 4, 
 
e) určuje odmenu zástupcom generálneho riaditeľa za výkon funkcie generálneho riaditeľa podľa § 15 ods. 2, 
 
f) schvaľuje štatút Rozhlasu a televízie Slovenska, organizačný poriadok Rozhlasu a televízie Slovenska, štatút programových pracovníkov a spolupracovníkov Rozhlasu a televízie Slovenska podľa § 5 ods. 2 a podmienky poskytovania archívnych dokumentov podľa § 5 ods. 3, 
 
g) prerokúva Koncepciu riadenia a rozvoja Rozhlasu a televízie Slovenska a jej programovej služby s dôrazom na verejný záujem predloženú generálnym riaditeľom podľa § 15 ods. 3 písm. a) a zaujíma k nej stanovisko, 
 
h) prerokúva a schvaľuje návrh rozpočtu Rozhlasu a televízie Slovenska ^19) najmenej na tri rozpočtové roky, vrátane jeho záväzných ukazovateľov, účtovnú závierku, ako aj návrh na tvorbu a použitie rezervného fondu, 
 
i) prerokúva návrh zmluvy o zabezpečení služieb verejnosti v oblasti rozhlasového vysielania a televízneho vysielania (ďalej len "zmluva so štátom") a návrh dodatku k zmluve so štátom na príslušný kalendárny rok, ktorý je totožný s rozpočtovým rokom, a  zaujíma k nim stanovisko, 
 
j) prerokúva výročnú správu o činnosti Rozhlasu a televízie Slovenska predloženú generálnym riaditeľom podľa § 15 ods. 3 písm. f), správu generálneho riaditeľa podľa § 15 ods. 3 písm. g) a informáciu generálneho riaditeľa o zámere vstúpiť do zmluvného záväzku podľa § 15 ods. 3 písm. h) a zaujíma k nim stanovisko, 
 
k) prerokúva právoplatné rozhodnutia Rady pre vysielanie a retransmisiu o uložení sankcie za porušenie povinností uložených osobitnými predpismi, 17) 
 
l) schvaľuje návrhy na podnikateľské zámery podľa § 6 ods.1 a 2 vrátane návrhov týkajúcich sa ich zmien alebo ukončenia a  návrhy na združovanie prostriedkov podľa § 19 ods. 9 vrátane návrhov týkajúcich sa ich zmien alebo ukončenia, 
 
m) schvaľuje návrh generálneho riaditeľa na prevod vlastníctva prebytočnej nehnuteľnosti alebo hnuteľného majetku, ktorého obstarávacia cena bola vyššia ako 20 000 eur a zostatková hodnota vedená v účtovníctve podľa osobitného predpisu ^20) je vyššia ako 10 000 eur, nájom nehnuteľnosti na čas dlhší ako jeden rok alebo na neurčitý čas a zabezpečenie záväzku zriadením záložného práva ^21) alebo zabezpečením záväzku prevodom zabezpečovacieho práva ^22) k nehnuteľnosti, 
 
n) navrhuje kandidátov na členov dozorného orgánu obchodnej spoločnosti podľa § 6 ods. 2, ak sa v nich dozorný orgán zriaďuje, 
 
o) prerokúva a vybavuje rade adresované sťažnosti a iné podnety na činnosť Rozhlasu a televízie Slovenska a jej orgánov vo vzťahu k tomuto zákonu, 
 
p) rozhoduje o odvolaní proti rozhodnutiu generálneho riaditeľa podľa osobitného predpisu. 24) 
 
	(2) Rada je povinná predložiť príslušnému výboru národnej rady každoročne do 31. mája správu o jej činnosti a spolu so svojím stanoviskom aj výročnú správu o činnosti Rozhlasu a televízie Slovenska v predchádzajúcom kalendárnom roku. 
 
	(3) Členovia rady sú pri svojej činnosti oprávnení nahliadať do všetkých účtovných, ekonomických, finančných a iných dokladov a právnych dokumentov súvisiacich s hospodárením Rozhlasu a televízie Slovenska a s nakladaním s majetkom a  finančnými prostriedkami Rozhlasu a televízie Slovenska. 
 
	(4) Členovia rady sú povinní zachovávať mlčanlivosť o skutočnostiach, o ktorých sa dozvedeli pri svojej činnosti podľa odseku 3. Mlčanlivosť sa nevzťahuje na zistenia rady, ktoré sú dôvodom na podanie podnetu príslušnému výboru národnej rady na podanie návrhu na odvolanie generálneho riaditeľa podľa odseku 1 písm. d). 
 
§ 9 

Zloženie rady 

	(1) Rada má deväť členov. Členov rady volí a odvoláva národná rada nadpolovičnou väčšinou prítomných poslancov; členov rady volí z kandidátov na členov rady, ktorých jej navrhuje príslušný výbor národnej rady tak, aby v rade boli zastúpení: 
 
a) traja odborníci v oblasti rozhlasového vysielania, 
 
b) traja odborníci v oblasti televízneho vysielania, 
 
c) dvaja odborníci v oblasti ekonómie a 
 
d) jeden odborník v oblasti práva. 
 
	(2) Za odborníka sa považuje fyzická osoba, ktorá má vysokoškolské vzdelanie druhého stupňa, najmenej päť rokov odbornej praxe a tri roky riadiacej praxe v požadovanej oblasti. Riadiaca prax podľa prvej vety sa nevyžaduje u odborníka v  oblasti práva. 
 
	(3) Návrhy kandidátov na členov rady predkladajú príslušnému výboru národnej rady právnické osoby podľa osobitného predpisu ^25) pôsobiace v oblasti audiovízie, médií, kultúry, ekonómie, práva, hospodárstva, vedy, vzdelávania, rozvoja a ochrany duchovných hodnôt, ľudských práv a životného prostredia, ochrany zdravia, reprezentujúce alebo zastupujúce záujmy národnostných menšín alebo etnických skupín, iných menšín alebo registrované cirkvi a náboženské spoločnosti. ^26) Výzvu na predkladanie návrhov kandidátov na členov rady zverejňuje príslušný výbor národnej rady prostredníctvom vysielania Rozhlasu a televízie Slovenska, na webovom sídle Rozhlasu a televízie Slovenska, na webovom sídle národnej rady a najmenej v jednom denníku celoštátnej periodickej tlače. 
 
§ 10 

Členstvo v rade 

	(1) Za člena rady možno zvoliť občana Slovenskej republiky, ktorý má spôsobilosť na právne úkony v plnom rozsahu a je bezúhonný. 
 
	(2) Za bezúhonného sa na účely tohto zákona považuje ten, kto nebol právoplatne odsúdený za úmyselný trestný čin alebo za trestný čin, pri ktorom výkon trestu odňatia slobody nebol podmienečne odložený; bezúhonnosť sa preukazuje výpisom z registra trestov nie starším ako tri mesiace. 
 
	(3) Funkcia člena rady je nezlučiteľná s funkciou 
 
a) prezidenta Slovenskej republiky, 
 
b) poslanca národnej rady, 
 
c) člena vlády Slovenskej republiky, 
 
d) štátneho tajomníka, 
 
e) vedúceho služobného úradu ministerstva, 
 
f) predsedu, vedúceho alebo riaditeľa ostatného ústredného orgánu štátnej správy, 
 
g) člena Rady pre vysielanie a retransmisiu, 27) 
 
h) člena rady Audiovizuálneho fondu, 28) 
 
i) v orgánoch štátnej správy, 
 
j) v orgánoch územnej samosprávy, 
 
k) prokurátora, 
 
l) sudcu, 
 
m) sudcu Ústavného súdu Slovenskej republiky. 
 
	(4) Funkcia člena rady je nezlučiteľná s pracovnoprávnym vzťahom alebo iným právnym vzťahom k Rozhlasu a  televízii Slovenska. Toto obmedzenie sa vzťahuje aj na člena rady, ktorého blízka osoba ^29) je v riadiacej funkcii Rozhlasu a  televízie Slovenska. 
 
	(5) Člen rady nesmie vykonávať funkciu v politickej strane alebo politickom hnutí, nesmie byť v pracovnoprávnom vzťahu s politickou stranou alebo politickým hnutím, vystupovať v ich mene alebo pôsobiť v ich prospech. 
 
	(6) Člen rady nesmie byť vysielateľom programovej služby alebo prevádzkovateľom retransmisie, ^30) štatutárnym orgánom alebo členom štatutárneho orgánu, riadiaceho orgánu, kontrolného orgánu, dozorného orgánu alebo zamestnancom týchto osôb, ani v tejto oblasti podnikať; toto obmedzenie sa vzťahuje aj na osoby blízke členovi rady s výnimkou zamestnancov týchto osôb. Člen rady nesmie byť vydavateľom periodickej tlače, ^31) prevádzkovateľom tlačovej agentúry, štatutárnym orgánom alebo členom štatutárneho orgánu, riadiaceho orgánu, kontrolného orgánu alebo dozorného orgánu takých osôb, byť majiteľom, spolumajiteľom ani štatutárnym orgánom alebo členom štatutárneho orgánu, riadiaceho orgánu, kontrolného orgánu alebo dozorného orgánu osoby, ktorá poskytuje služby súvisiace s výrobou programov, s mediálnou komerčnou komunikáciou, technickým zabezpečením vysielania programovej služby a prevádzkovania retransmisie, s výrobou alebo distribúciou audiovizuálnych diel, zvukových záznamov alebo zvukovo-obrazových záznamov. 
 
	(7) Člen rady je povinný bezodkladne písomne oznámiť predsedovi rady každú zmenu skutočností podľa odsekov 1 až 6. Predseda rady je povinný zmenu skutočností podľa predchádzajúcej vety bezodkladne oznámiť predsedovi národnej rady. 
 
	(8) Pri výkone svojej funkcie je člen rady povinný konať nestranne a zdržať sa konania, ktorým by sa uprednostnil osobný záujem pred verejným záujmom. Členstvo v rade je nezastupiteľné. 
 
§ 11 

Funkčné obdobie člena rady 

	(1) Funkčné obdobie člena rady je šesť rokov. Člena rady možno zvoliť opätovne, najviac však na dve po sebe nasledujúce funkčné obdobia. 
 
	(2) Každé dva roky sa obmieňa jedna tretina členov rady. 
 
	(3) Ak sa skončí výkon funkcie všetkých členov rady, noví členovia rady si na prvom zasadnutí, po zvolení všetkých členov rady, žrebom určia troch členov rady, ktorých funkčné obdobie je dva roky, a troch členov rady, ktorých funkčné obdobie je štyri roky. 
 
	(4) Ak sa členstvo v rade skončí pred uplynutím funkčného obdobia z dôvodov podľa § 12 ods. 1 písm. b), c) a e), nový člen rady je zvolený na zvyšok funkčného obdobia toho člena rady, ktorého vo funkcii nahradil. 
 
	(5) Funkčné obdobie člena rady začína plynúť odo dňa nasledujúceho po skončení výkonu funkcie člena rady, na miesto ktorého bol zvolený, najskôr však odo dňa jeho zvolenia. 
 
§ 12 

Skončenie výkonu funkcie člena rady 

	(1) Výkon funkcie člena rady sa skončí 
 
a) uplynutím funkčného obdobia člena rady podľa § 11 ods. 1, 3 a 4, 
 
b) vzdaním sa funkcie člena rady; členstvo zaniká dňom doručenia oznámenia o vzdaní sa funkcie predsedovi rady; členstvo predsedu rady zaniká dňom doručenia oznámenia o vzdaní sa funkcie predsedovi národnej rady, 
 
c) odvolaním člena rady z funkcie, 
 
d) odvolaním všetkých členov rady alebo 
 
e) smrťou člena rady. 
 
	(2) Národná rada člena rady odvolá, ak 
 
a) vykonáva funkciu alebo činnosť nezlučiteľnú s funkciou člena rady podľa § 10 ods. 3 až 6, 
 
b) bol právoplatne odsúdený za úmyselný trestný čin alebo za trestný čin, pri ktorom výkon trestu odňatia slobody nebol podmienečne odložený, 
 
c) bol právoplatne pozbavený spôsobilosti na právne úkony alebo jeho spôsobilosť na právne úkony bola právoplatne obmedzená, alebo 
 
d) nevykonáva funkciu člena rady najmenej tri po sebe nasledujúce kalendárne mesiace. 
 
	(3) Ak nastali skutočnosti podľa odseku 1 písm. b) a e) alebo skutočnosti podľa odseku 2, predseda rady je povinný bezodkladne túto skutočnosť oznámiť predsedovi národnej rady. 
 
	(4) Ak sa členovi rady skončí funkčné obdobie podľa odseku 1 písm. a), národná rada je povinná vykonať všetky potrebné opatrenia na to, aby 15 dní pred skončením funkčného obdobia bol zvolený nový člen rady. 
 
	(5) Ak nastanú skutočnosti podľa odseku 1 písm. b) a e), predseda národnej rady zaradí voľbu nového člena rady na najbližšiu schôdzu národnej rady odo dňa doručenia oznámenia podľa odseku 3, a ak to nie je možné, zaradí voľbu nového člena rady na schôdzu nasledujúcu po najbližšej schôdzi národnej rady. 
 
	(6) Predseda národnej rady zaradí rokovanie o odvolaní člena rady podľa odseku 2 na najbližšiu schôdzu národnej rady. Ak národná rada rozhodne o odvolaní člena rady, predseda národnej rady zaradí voľbu nového člena rady na najbližšiu schôdzu národnej rady od rozhodnutia o odvolaní, a ak to nie je možné, zaradí voľbu nového člena rady na schôdzu nasledujúcu po najbližšej schôdzi národnej rady. 
 
	(7) Národná rada odvolá všetkých členov rady, ak 
 
a) svojím uznesením dvakrát v priebehu šiestich mesiacov konštatuje, že rada neplní povinnosti ustanovené týmto zákonom, alebo 
 
b) svojím hlasovaním nerozhodla o odvolaní generálneho riaditeľa z dôvodu podľa § 18 ods. 4 písm. f). 
 
	(8) Ak boli odvolaní všetci členovia rady podľa odseku 7, na voľbu nových členov rady sa primerane vzťahuje druhá veta odseku 6. 
 
§ 13 

Náležitosti spojené s členstvom v rade 

	(1) Výkon funkcie člena rady sa považuje za iný úkon vo všeobecnom záujme. 32) 
 
	(2) Člen rady má nárok na úhradu výdavkov spojených s výkonom tejto funkcie podľa osobitného predpisu. 33) 
 
	(3) Členovi rady patrí za výkon tejto funkcie mesačná odmena vo výške priemernej mesačnej nominálnej mzdy zamestnanca v hospodárstve Slovenskej republiky zverejnenej Štatistickým úradom Slovenskej republiky za predchádzajúci kalendárny rok. 
 
	(4) Za výkon funkcie predsedu rady patrí funkčný príplatok v sume jednej polovice odmeny podľa odseku 3. 
 
	(5) Za výkon funkcie podpredsedu rady patrí funkčný príplatok v sume jednej tretiny odmeny podľa odseku 3. 
 
	(6) Úlohy spojené s organizačným, personálnym, administratívnym a technickým zabezpečením činnosti rady vykonáva tajomník rady. 
 
§ 14 

Rokovanie rady 

	(1) Po skončení výkonu funkcie všetkých členov rady zvoláva prvé zasadnutie nových členov rady predseda národnej rady, ktorý zároveň určí člena rady, ktorý bude rokovania riadiť až do zvolenia predsedu rady. Predseda národnej rady zvolá prvé zasadnutie rady najneskôr do 30 dní od zvolenia najmenej šiestich nových členov rady. Na prvom zasadnutí po zvolení všetkých členov rady si rada zvolí svojho predsedu a podpredsedu. 
 
	(2) Rada je schopná uznášať sa, ak je na rokovaní prítomná nadpolovičná väčšina všetkých jej členov. 
 
	(3) Uznesenie rady je prijaté, ak zaň hlasuje nadpolovičná väčšina všetkých členov rady, ak tento zákon neustanovuje inak. 
 
	(4) Rada v tajnom hlasovaní dvojtretinovou väčšinou všetkých členov rady 
 
a) volí predsedu rady a podpredsedu rady na funkčné obdobie dvoch rokov, 
 
b) odvoláva predsedu rady a podpredsedu rady, 
 
c) rozhoduje o predložení podnetu príslušnému výboru národnej rady na podanie návrhu na odvolanie generálneho riaditeľa v  súlade s § 18 ods. 4. 
 
	(5) Rokovanie rady zvoláva predseda rady najmenej 12-krát za kalendárny rok podľa vopred schváleného plánu zasadnutí. Predsedu rady v čase jeho neprítomnosti zastupuje v rozsahu jeho práv a povinností podpredseda rady. Rokovanie rady riadi predseda rady alebo podpredseda rady. Predseda rady zvolá mimoriadne rokovanie rady do troch pracovných dní vždy, ak o to písomne požiadajú najmenej traja členovia rady. 
 
	(6) Rokovania rady sú verejné. Ak rada rokuje o skutočnostiach, ktoré podliehajú ochrane údajov podľa osobitných predpisov, ^34) rada je povinná zabezpečiť opatrenia na ochranu týchto údajov. 
 
	(7) Z každého rokovania rady sa vyhotovuje zápis. Prijaté uznesenia musia byť zverejnené do 24 hodín odo dňa skončenia rokovania rady na webovom sídle Rozhlasu a televízie Slovenska a zápis z rokovania rady, obsahujúci aj radou zaujaté stanoviská, musí byť zverejnený na webovom sídle Rozhlasu a televízie Slovenska najneskôr do piatich pracovných dní od skončenia rokovania rady. Stanoviská rady podľa predchádzajúcej vety sa nezverejnia, ak by obsahovali skutočnosti, ktoré podliehajú ochrane údajov podľa osobitných predpisov a rada je povinná zabezpečiť opatrenia na ochranu týchto údajov. 
 
	(8) Podrobnosti o činnosti rady upravuje štatút rady, ktorého súčasťou je aj rokovací poriadok rady. Štatút rady schvaľuje predseda národnej rady po oboznámení sa so stanoviskom príslušného výboru národnej rady k návrhu predloženému radou. 
 
Generálny riaditeľ 

§ 15 

Postavenie generálneho riaditeľa 

	(1) Generálny riaditeľ je štatutárnym orgánom Rozhlasu a televízie Slovenska, ktorý riadi jej činnosť a koná v jej mene. Generálny riaditeľ rozhoduje o všetkých otázkach týkajúcich sa Rozhlasu a televízie Slovenska, ktoré nie sú podľa tohto zákona vyhradené do výlučnej pôsobnosti rady. 
 
	(2) Generálny riaditeľ vymenúva dvoch svojich zástupcov, jedného pre Slovenský rozhlas a jedného pre Slovenskú televíziu. V čase od skončenia výkonu funkcie generálneho riaditeľa do zvolenia generálneho riaditeľa vykonávajú funkciu generálneho riaditeľa jeho zástupcovia, a to tak, že všetky právne úkony za Rozhlas a televíziu Slovenska vykonávajú spoločne a vo všetkých veciach zaväzujúcich Rozhlas a televíziu Slovenska podpisujú obaja spoločne. Ak sa počas výkonu funkcie generálneho riaditeľa zástupcami skončí výkon funkcie jednému z týchto zástupcov, vykonáva funkciu generálneho riaditeľa druhý jeho zástupca, a to až do zvolenia generálneho riaditeľa. Za výkon funkcie generálneho riaditeľa môže rada určiť zástupcovi mesačnú odmenu 
 
a) najviac v sume jednej polovice mesačnej mzdy generálneho riaditeľa, ak funkciu generálneho riaditeľa do zvolenia generálneho riaditeľa vykonávajú dvaja zástupcovia, 
 
b) najviac v sume mesačnej mzdy generálneho riaditeľa, ak funkciu generálneho riaditeľa do zvolenia generálneho riaditeľa vykonáva jeden zástupca z dôvodu skončenia výkonu funkcie druhého zástupcu. 
 
	(3) Generálny riaditeľ 
 
a) predkladá rade na prerokovanie Koncepciu riadenia a rozvoja Rozhlasu a televízie Slovenska a jej programovej služby s  dôrazom na verejný záujem, ktorá vychádza z projektu riadenia a rozvoja Rozhlasu a televízie Slovenska podľa § 16 ods. 2 písm. a), na základe ktorého bol zvolený národnou radou, 
 
b) predkladá rade na zaujatie stanoviska návrh zmluvy so štátom a návrh dodatku k zmluve so štátom na príslušný kalendárny rok, 
 
c) predkladá Ministerstvu kultúry Slovenskej republiky spolu so stanoviskom rady návrh zmluvy so štátom a návrh dodatku k  zmluve so štátom na príslušný kalendárny rok, 
 
d) uzatvára zmluvu so štátom a dodatok k zmluve so štátom na príslušný kalendárny rok, 
 
e) predkladá rade návrh rozpočtu Rozhlasu a televízie Slovenska najmenej na tri rozpočtové roky, vrátane jeho záväzných ukazovateľov, ktorého súčasťou je návrh rozpočtu na zabezpečenie činnosti rady a programový koncept vysielania Rozhlasu a  televízie Slovenska na príslušný rozpočtový rok; programový koncept obsahuje najmä 
1. návrh celkového časového rozsahu vysielania jednotlivých programových služieb, 
2. návrh týždenného rozdelenia vysielacieho času jednotlivých programových služieb, 
3. návrh podielu programových typov vo vysielaní jednotlivých programových služieb, 
4. návrh na určenie podielu výroby a vysielania vlastnej produkcie programov Rozhlasu a televízie Slovenska podľa jednotlivých programových typov, 
5. návrh minimálneho podielu vysielacieho času vyhradeného premiéram slovenských audiovizuálnych diel ^35) na celkovom vysielacom čase jednotlivých televíznych programových služieb a na plánovanom celkovom vysielacom čase premiérových televíznych programov, 
6. návrh minimálneho podielu vysielacieho času vyhradeného pre nezávislú produkciu36) na jednotlivých televíznych programových službách, 
7. návrh minimálneho podielu výroby a vysielania audiovizuálnych diel vyrobených nezávislými producentmi ^37) so sídlom v  Slovenskej republike alebo v spolupráci Rozhlasu a televízie Slovenska s týmito subjektmi, 
8. návrh minimálneho podielu vysielacieho času vyhradeného premiéram slovenských diel na celkovom vysielacom čase jednotlivých rozhlasových programových služieb, 
9. návrh podielu vysielacieho času vyhradeného programom v jazykoch národnostných menšín a etnických skupín žijúcich na území Slovenskej republiky na celkovom vysielacom čase jednotlivých rozhlasových programových služieb a televíznych programových služieb podľa § 4 ods. 1 písm. h), 
10. návrh podielu domácej hudobnej produkcie na plánovanom celkovom vysielacom čase jednotlivých rozhlasových programových služieb na príslušné obdobie, 
 
f) predkladá rade do 30. apríla výročnú správu o činnosti Rozhlasu a televízie Slovenska v predchádzajúcom kalendárnom roku podľa § 19 ods. 13, 
 
g) predkladá rade správu o hospodárení a plnení záväzných ukazovateľov rozpočtu Rozhlasu a televízie Slovenska vždy do 14 dní, odkedy ho o to rada písomne požiadala, najviac raz za štvrťrok, 
 
h) písomne informuje radu o zámere vstúpiť do zmluvného záväzku, predmetom ktorého je plnenie, ktoré presahuje sumu 100 000 eur, 
 
i) predkladá rade návrhy na podnikateľské zámery podľa § 6 ods. 1 a 2 vrátane návrhov týkajúcich sa ich zmien alebo ukončenia a návrhy na združovanie prostriedkov podľa § 19 ods. 9 vrátane návrhov týkajúcich sa ich zmien alebo ukončenia, ako aj návrhy podľa § 8 ods. 1 písm. f) a m). 
 
	(4) Generálneho riaditeľa v čase jeho neprítomnosti zastupuje ním poverený zástupca podľa odseku 2 alebo iný písomne poverený zamestnanec Rozhlasu a televízie Slovenska, ak nie je možné zastupovanie ani jedným zo zástupcov vymenovaných podľa odseku 2. 
 
	(5) Generálny riaditeľ má právo zúčastňovať sa na všetkých rokovaniach rady. 
 
§ 16 

Podmienky na výkon funkcie generálneho riaditeľa 

	(1) Za generálneho riaditeľa možno zvoliť fyzickú osobu, ktorá 
 
a) sa prihlásila za kandidáta na funkciu generálneho riaditeľa (ďalej len "kandidát") na výzvu príslušného výboru národnej rady; kandidát nesmie byť členom rady, 
 
b) má spôsobilosť na právne úkony v plnom rozsahu a je bezúhonný, 
 
c) má vysokoškolské vzdelanie druhého stupňa, 
 
d) má najmenej päťročnú odbornú prax v oblasti riadenia a 
 
e) spĺňa predpoklady podľa § 10 ods. 2 až 6. 
 
	(2) K prihláške kandidát prikladá 
 
a) projekt riadenia a rozvoja Rozhlasu a televízie Slovenska, 
 
b) výpis z registra trestov nie starší ako tri mesiace; ak kandidát nie je občanom Slovenskej republiky, predloží potvrdenie o  bezúhonnosti obdobné výpisu z registra trestov vydané príslušným orgánom štátu jeho trvalého pobytu alebo orgánom štátu, kde sa obvykle zdržiava, nie staršie ako tri mesiace, 
 
c) štruktúrovaný životopis, 
 
d) doklad preukazujúci ukončenie vysokoškolského vzdelania druhého stupňa, 
 
e) čestné vyhlásenie o spôsobilosti na právne úkony v plnom rozsahu, 
 
f) čestné vyhlásenie o splnení podmienky odbornej praxe v oblasti riadenia s uvedením osoby, u ktorej túto prax vykonával, 
 
g) čestné vyhlásenie o splnení predpokladov podľa § 10 ods. 3 až 6 alebo čestné vyhlásenie, že tieto predpoklady splní do 30 dní od zvolenia. 
 
	(3) Prílohy podľa odseku 2 písm. a), c), e) až g) kandidát predkladá v štátnom jazyku. Prílohy podľa odseku 2 písm. b) a d) kandidát predkladá v origináli alebo v úradne osvedčenej fotokópii; ak prílohy podľa odseku 2 písm. b) a d) nie sú v štátnom jazyku, kandidát ich predkladá spolu s úradne osvedčeným prekladom do štátneho jazyka. 
 
	(4) Funkčné obdobie generálneho riaditeľa začína plynúť odo dňa nasledujúceho po skončení výkonu funkcie generálneho riaditeľa, na miesto ktorého bol zvolený, najskôr však dňom jeho zvolenia národnou radou, a trvá päť rokov. Generálneho riaditeľa možno zvoliť opätovne, najviac však na dve po sebe nasledujúce funkčné obdobia. 
 
	(5) Generálny riaditeľ je povinný bezodkladne písomne oznámiť príslušnému výboru národnej rady každú zmenu skutočností podľa odseku 1 písm. b) a e). 
 
	(6) Generálnemu riaditeľovi patrí mesačná mzda rovnajúca sa štvornásobku priemernej mesačnej nominálnej mzdy zamestnanca v hospodárstve Slovenskej republiky zverejnenej Štatistickým úradom Slovenskej republiky za predchádzajúci kalendárny rok. Pri skončení výkonu funkcie generálneho riaditeľa podľa § 18 ods. 1 písm. a) patrí generálnemu riaditeľovi odstupné v sume trojnásobku jeho priemernej mesačnej mzdy. ^38) Odstupné mu nepatrí, ak je do funkcie generálneho riaditeľa opätovne zvolený. 
 
	(7) Generálnemu riaditeľovi možno priznať primeranú odmenu, ktorej výšku určí rada pričom súhrn ročných odmien nesmie presiahnuť sumu rovnajúcu sa jeho ročnej mzde; odmena nemôže byť generálnemu riaditeľovi priznaná, ak priebežne nedodržiava záväzné ukazovatele schváleného rozpočtu Rozhlasu a televízie Slovenska na príslušný kalendárny rok. 
 
	(8) Zrušený od 31.12.2011. 
 
§ 17 

Voľba generálneho riaditeľa 

	(1) Generálneho riaditeľa volí národná rada na návrh príslušného výboru národnej rady na základe verejného vypočutia prihlásených kandidátov. Verejné vypočutie kandidáta zabezpečuje príslušný výbor národnej rady a jeho súčasťou je prezentácia projektu riadenia a rozvoja Rozhlasu a televízie Slovenska podľa § 16 ods. 2 písm. a). Verejné vypočutie je vysielané naživo na webovom sídle národnej rady. 
 
	(2) Príslušný výbor národnej rady zverejní najneskôr 90 dní pred uplynutím funkčného obdobia generálneho riaditeľa výzvu na prihlásenie kandidátov, a to prostredníctvom vysielania Rozhlasu a televízie Slovenska, na webovom sídle Rozhlasu a  televízie Slovenska, na webovom sídle národnej rady a najmenej v jednom denníku celoštátnej periodickej tlače. 
 
	(3) Ak sa výkon funkcie generálneho riaditeľa skončí pred uplynutím jeho funkčného obdobia, príslušný výbor národnej rady zverejní do 15 dní od skončenia výkonu funkcie generálneho riaditeľa výzvu na prihlásenie kandidátov podľa odseku 2. 
 
	(4) Kandidáta, ktorý spĺňa podmienky podľa § 16 ods. 1 a ktorého prihláška obsahuje prílohy podľa § 16 ods. 2, príslušný výbor národnej rady pozve na verejné vypočutie najmenej sedem dní pred jeho začatím s uvedením dátumu, miesta a  hodiny verejného vypočutia. 
 
	(5) Po verejnom vypočutí všetkých kandidátov zaujme príslušný výbor národnej rady stanovisko a následne predloží v  lehote najviac 120 dní od zverejnenia výzvy skompletizovaný návrh na voľbu generálneho riaditeľa spolu so svojím stanoviskom národnej rade. 
 
	(6) Hlasovanie o voľbe generálneho riaditeľa zaradí predseda národnej rady do programu najbližšej schôdze národnej rady. 
 
	(7) Zvolený je kandidát, ktorý získal vo voľbe nadpolovičnú väčšinu hlasov prítomných poslancov národnej rady. 
 
	(8) Ak žiaden z kandidátov nebol podľa odseku 7 zvolený, vykoná sa opakovaná voľba. Na opakovanej voľbe sa zúčastnia dvaja kandidáti, ktorí získali najvyšší počet hlasov. V prípade rovnosti počtu hlasov sa na opakovanej voľbe zúčastnia všetci kandidáti, ktorí tento počet získali. 
 
	(9) Opakovaná voľba sa nevykoná, ak sa hlasovalo len o jedinom kandidátovi, ktorý z dôvodu, že nezískal potrebnú väčšinu hlasov, nebol zvolený. 
 
	(10) Ak generálny riaditeľ nebol zvolený, vykoná sa nová voľba. 
 
	(11) Výzvu na prihlasovanie kandidátov do novej voľby generálneho riaditeľa zverejní príslušný výbor národnej rady do piatich dní od neúspešnej opakovanej voľby, a to spôsobom podľa odseku 2. 
 
§ 18 

Skončenie výkonu funkcie generálneho riaditeľa 

	(1) Výkon funkcie generálneho riaditeľa sa skončí 
 
a) uplynutím funkčného obdobia generálneho riaditeľa podľa § 16 ods. 4, 
 
b) vzdaním sa funkcie generálneho riaditeľa, 
 
c) odvolaním generálneho riaditeľa z funkcie alebo 
 
d) smrťou generálneho riaditeľa. 
 
	(2) Generálny riaditeľ sa môže vzdať svojej funkcie písomným oznámením predsedovi národnej rady; výkon funkcie sa skončí dňom doručenia oznámenia o vzdaní sa funkcie predsedovi národnej rady. 
 
	(3) Národná rada na návrh príslušného výboru národnej rady odvolá generálneho riaditeľa, ak 
 
a) bol právoplatne odsúdený za úmyselný trestný čin alebo za trestný čin, pri ktorom výkon trestu odňatia slobody nebol podmienečne odložený, 
 
b) bol právoplatne pozbavený spôsobilosti na právne úkony alebo jeho spôsobilosť na právne úkony bola právoplatne obmedzená, alebo 
 
c) vykonáva funkciu alebo činnosť nezlučiteľnú s funkciou generálneho riaditeľa podľa § 10 ods. 3 až 6 aj po uplynutí 30 dní od jeho zvolenia. 
 
	(4) Národná rada môže na návrh príslušného výboru národnej rady odvolať generálneho riaditeľa, ak 
 
a) nevykonáva svoju funkciu najmenej tri po sebe nasledujúce kalendárne mesiace, 
 
b) rada počas šiestich po sebe nasledujúcich kalendárnych mesiacov svojím uznesením opakovane konštatuje, že Rozhlas a  televízia Slovenska si neplní úlohy a povinnosti ustanovené týmto zákonom alebo povinnosti ustanovené osobitnými predpismi, ^17) na čo bola opakovane upozornená Radou pre vysielanie a retransmisiu, a generálny riaditeľ napriek uzneseniu rady nevykonal žiadne úkony smerujúce k náprave, 
 
c) nesplnil povinnosť podľa § 15 ods. 3 písm. e), povinnosť podľa § 15 ods. 3 písm. h) alebo povinnosť podľa § 15 ods. 3 písm. i) predtým, ako začal vo veciach, ktoré majú byť predmetom návrhov, podľa týchto ustanovení konať, 
 
d) nesplnil povinnosť podľa § 15 ods. 3 písm. f), 
 
e) nedodržal záväzné ukazovatele schváleného rozpočtu Rozhlasu a televízie Slovenska na príslušný rozpočtový rok, 
 
f) rada najmenej trikrát za sebou neschválila jeho návrh podľa § 15 ods. 3 písm. e) a predložila príslušnému výboru národnej rady podnet na podanie návrhu na odvolanie generálneho riaditeľa podľa § 8 ods. 1 písm. d). 
 
	(5) O predložení návrhu na odvolanie generálneho riaditeľa príslušným výborom národnej rady rozhoduje príslušný výbor národnej rady uznesením podľa osobitného predpisu. 40) 
 
	(6) Národná rada rozhoduje o odvolaní generálneho riaditeľa nadpolovičnou väčšinou prítomných poslancov. 
 
§ 19 

Hospodárenie Rozhlasu a televízie Slovenska 

	(1) Rozhlas a televízia Slovenska zostavuje rozpočet príjmov a výdavkov na kalendárny rok a hospodári na jeho základe. 
 
	(2) Rozhlas a televízia Slovenska nakladá so svojím majetkom podľa tohto zákona a osobitného predpisu. 41) 
 
	(3) Majetok Rozhlasu a televízie Slovenska tvorí súhrn majetkových hodnôt, a to nehnuteľností, hnuteľného majetku, pohľadávok a iných majetkových práv. 
 
	(4) Rozhlas a televízia Slovenska nakladá s verejnými prostriedkami podľa tohto zákona a osobitného predpisu. 19) 
 
	(5) Finančné prostriedky, s ktorými Rozhlas a televízia Slovenska nakladá, môže používať len na účely podľa tohto zákona a v nevyhnutnom rozsahu. 
 
	(6) Rozhlas a televízia Slovenska nemôže verejné prostriedky podľa § 20 ods. 1 písm. a) a b) používať na podnikateľskú činnosť podľa § 6. Náklady na podnikateľskú činnosť a výnosy z podnikateľskej činnosti Rozhlasu a televízie Slovenska sa nerozpočtujú. Náklady na podnikateľskú činnosť musia byť pokryté výnosmi z nej. Ak táto podmienka nie je splnená, musí sa podnikateľská činnosť ukončiť a strata z nej vzniknutá sa môže uhradiť z rezervného fondu. O podnikateľskej činnosti sa vedie oddelená analytická evidencia v účtovníctve a prostriedky z nej sa vedú na samostatnom účte v banke alebo v pobočke zahraničnej banky, ^42) ak tento zákon neustanovuje inak. 
 
	(7) Rozhlas a televízia Slovenska poskytuje svoje výkony odplatne. 43) 
 
	(8) Finančné prostriedky a majetok Rozhlasu a televízie Slovenska nemožno použiť na financovanie politickej strany, politického hnutia ani v prospech kandidáta na volenú funkciu. 
 
	(9) Rozhlas a televízia Slovenska môže použiť nehnuteľnosti, hnuteľný majetok alebo finančné prostriedky na účely zmluvy o združení, ^44) len ak dohodnutý účel združenia súvisí s poskytovaním služby verejnosti v oblasti vysielania. 
 
	(10) Rozhlas a televízia Slovenska je povinná svoj majetok podľa odseku 3 užívať na plnenie povinností ustanovených týmto zákonom, udržiavať tento majetok v riadnom stave, využívať všetky právne prostriedky na jeho ochranu a dbať, aby nedošlo k jeho poškodeniu, strate alebo zneužitiu. 
 
	(11) Výkonom rozhodnutia podľa osobitných predpisov ^45) nepodliehajú 
 
a) finančné prostriedky na účtoch Rozhlasu a televízie Slovenska, ktoré pochádzajú z príjmov podľa § 20 ods. 1 písm. a), a tiež pohľadávky, ktorých predmetom je nárok na takéto prostriedky, 
 
b) majetok Rozhlasu a televízie Slovenska, ktorý bol majetkom Slovenskej republiky v správe Slovenského rozhlasu a ktorý k 1. januáru 2004 prešiel do vlastníctva Slovenského rozhlasu, 
 
c) majetok Rozhlasu a televízie Slovenska, ktorý bol majetkom Slovenskej republiky v správe Slovenskej televízie a ktorý k 1. februáru 2004 prešiel do vlastníctva Slovenskej televízie. 
 
	(12) Rozhlas a televízia Slovenska vedie účtovníctvo podľa osobitného predpisu a postupov účtovania pre účtovné jednotky, ktoré nie sú založené alebo zriadené na účel podnikania. ^46) Účtovnú závierku musí overiť audítor a po schválení radou sa musí uložiť vo verejnej časti registra účtovných závierok ^47) najneskôr do konca štvrtého mesiaca nasledujúceho účtovného obdobia. 
 
	(13) Výročná správa o činnosti Rozhlasu a televízie Slovenska musí okrem povinných náležitostí ^20) obsahovať 
 
a) prehľad a vyhodnotenie plnenia poslania Rozhlasu a televízie Slovenska a povinností Rozhlasu a televízie Slovenska ustanovených týmto zákonom a osobitnými predpismi, 17) 
 
b) vyhodnotenie vysielania jej televíznych a rozhlasových programových služieb radou, 
 
c) stanovisko rady k výsledku hospodárenia Rozhlasu a televízie Slovenska s osobitnou pozornosťou venovanou hospodáreniu Rozhlasu a televízie Slovenska s finančnými prostriedkami poskytnutými na základe zmluvy so štátom, 
 
d) vyhodnotenie plnenia záväzku vyplývajúceho zo zmluvy so štátom, 
 
e) zmeny v zložení orgánov Rozhlasu a televízie Slovenska, ktoré nastali v priebehu roka, 
 
f) ďalšie podstatné informácie o činnosti Rozhlasu a televízie Slovenska. 
 
	(14) Rozhlas a televízia Slovenska zverejňuje výročnú správu o svojej činnosti do desiatich pracovných dní od jej predloženia národnej rade na svojom webovom sídle. 
 
	(15) Kontrola hospodárenia Rozhlasu a televízie Slovenska sa vykonáva podľa osobitných predpisov. 48) 
 
§ 20 

Financovanie Rozhlasu a televízie Slovenska 

	(1) Príjmy Rozhlasu a televízie Slovenska sú: 
 
a) úhrada za služby verejnosti v oblasti vysielania poskytované Rozhlasom a televíziou Slovenska podľa osobitného predpisu, 49) 
 
b) príspevok zo štátneho rozpočtu podľa zákona o štátnom rozpočte na príslušný rozpočtový rok poskytnutý na základe zmluvy so štátom určený na uskutočnenie programov vo verejnom záujme, na uskutočnenie účelových investičných projektov alebo na úhradu výdavkov na zabezpečenie vysielania do zahraničia podľa § 4 ods. 1 písm. o), 
 
c) príjmy z vysielania mediálnej komerčnej komunikácie, ^14a) 
 
d) sponzorské plnenia podľa osobitného predpisu ^50) určené na priame alebo nepriame financovanie programov, 
 
e) príjmy z prenájmu a predaja majetku Rozhlasu a televízie Slovenska, 
 
f) výnosy z vkladov v banke alebo pobočke zahraničnej banky ^42) a z finančných investícií; výnosy z vkladov príjmov podľa písmena b) sú príjmom štátneho rozpočtu, 
 
g) dary od fyzických osôb a právnických osôb, ktoré nie sú sponzorským plnením podľa písmena d), 
 
h) dedičstvo v prospech Rozhlasu a televízie Slovenska, 
 
i) granty od fyzických osôb a právnických osôb na plnenie úloh vo verejnom záujme, ktoré nie sú sponzorským plnením podľa písmena d), 
 
j) iné príjmy neuvedené v písmenách a) až i). 
 
	(2) Finančné prostriedky Rozhlasu a televízie Slovenska sa vedú na účtoch v banke alebo pobočke zahraničnej banky. ^42) Ak sa Rozhlas a televízia Slovenska stane klientom Štátnej pokladnice, na finančné prostriedky Rozhlasu a televízie Slovenska sa vzťahuje osobitný predpis. 51) 
 
	(3) Finančné prostriedky Rozhlasu a televízie Slovenska a majetok Rozhlasu a televízie Slovenska sa môžu použiť len na činnosti vymedzené týmto zákonom. 
 
	(4) Rozhlas a televízia Slovenska uhrádza výdavky spojené s činnosťou rady zo svojho rozpočtu. 
 
	(5) Rozhlas a televízia Slovenska uhrádza príspevok do Audiovizuálneho fondu podľa osobitného predpisu. 52) 
 
§ 21 

Zmluva so štátom 

	(1) Zmluva so štátom sa uzatvára medzi Rozhlasom a televíziou Slovenska a Slovenskou republikou zastúpenou Ministerstvom kultúry Slovenskej republiky na päť rokov. Zmluva so štátom sa uzatvára v písomnej forme a obsahuje 
 
a) záväzok Rozhlasu a televízie Slovenska v určenom rozsahu uskutočniť programy vo verejnom záujme a účelové investičné projekty alebo zabezpečiť vysielanie do zahraničia podľa § 4 ods. 1 písm. o) a 
 
b) záväzok Slovenskej republiky poskytnúť v určenej výške príspevok zo štátneho rozpočtu podľa zákona o štátnom rozpočte na príslušný rozpočtový rok určený na uskutočnenie programov vo verejnom záujme, na uskutočnenie účelových investičných projektov alebo určený na úhradu výdavkov na zabezpečenie vysielania do zahraničia podľa § 4 ods. 1 písm. o). 
 
	(2) Presný a záväzný rozsah a povaha vzájomných záväzkov vyplývajúcich zo zmluvy so štátom na príslušný rok sa upravujú v dodatku k zmluve so štátom. Dodatok k zmluve so štátom sa uzatvára v písomnej forme na jeden kalendárny rok. 
 
§ 22 

Rezervný fond 

	(1) Rozhlas a televízia Slovenska tvorí rezervný fond. 
 
	(2) Rezervný fond sa tvorí zo zisku 
 
a) z činnosti Rozhlasu a televízie Slovenska podľa § 4 po zdanení, 
 
b) z podnikateľskej činnosti Rozhlasu a televízie Slovenska po zdanení. 
 
	(3) Rezervný fond možno použiť v tomto poradí na 
 
a) úhradu straty z činnosti podľa § 4, 
 
b) úhradu straty z podnikateľskej činnosti, 
 
c) preklenutie časového nesúladu medzi príjmami a výdavkami počas rozpočtového roka. 
 
Prechodné ustanovenia 

§ 23 

	(1) Slovenský rozhlas a Slovenská televízia zriadené podľa doterajších predpisov sa k 1. januáru 2011 zrušujú. Rozhlas a televízia Slovenska sa k 1. januáru 2011 stáva právnym nástupcom Slovenského rozhlasu a Slovenskej televízie a  preberá všetky ich práva a povinnosti, ktoré k 1. januáru 2011 zostali v platnosti. 
 
	(2) Finančné prostriedky a majetok vo vlastníctve Slovenského rozhlasu a finančné prostriedky a majetok vo vlastníctve Slovenskej televízie sa k 1. januáru 2011 stávajú finančnými prostriedkami a majetkom Rozhlasu a televízie Slovenska. 
 
	(3) Majetok Slovenského rozhlasu a majetok Slovenskej televízie, ktorý do majetku Slovenského rozhlasu a  Slovenskej televízie prešiel z vlastníctva Slovenskej republiky, sa od 1. januára 2011 považuje za majetok Rozhlasu a televízie Slovenska, ktorý prešiel do vlastníctva Rozhlasu a televízie Slovenska z vlastníctva Slovenskej republiky. 
 
	(4) Príjmy Slovenského rozhlasu a Slovenskej televízie vrátane príjmov Slovenského rozhlasu a Slovenskej televízie z  úhrad podľa osobitného predpisu ^48) sa k 1. januáru 2011 považujú za príjmy Rozhlasu a televízie Slovenska, pričom tieto môže Rozhlas a televízia Slovenska v období do konca roka 2011 použiť len v súlade so schváleným rozpočtom, a to tak, aby bolo zachované samostatné hospodárenie organizačných zložiek podľa § 2 ods. 2. 
 
	(5) Práva a povinnosti vyplývajúce z pracovnoprávnych vzťahov a z iných právnych vzťahov k zamestnancom Slovenskej televízie a Slovenského rozhlasu prechádzajú k 1. januáru 2011 na Rozhlas a televíziu Slovenska. 
 
	(6) Rozhlasová rada a Rada Slovenskej televízie sa zrušujú a funkčné obdobie všetkých jej členov zaniká k 1. januáru 2011. 
 
	(7) Dozorná komisia Slovenského rozhlasu a Dozorná komisia Slovenskej televízie sa zrušujú a funkčné obdobie všetkých jej členov zaniká k 1. januáru 2011. 
 
	(8) Funkcia generálneho riaditeľa Slovenského rozhlasu a funkcia generálneho riaditeľa Slovenskej televízie zaniká k 1. januáru 2011. 
 
	(9) Funkciu generálneho riaditeľa Rozhlasu a televízie Slovenska podľa tohto zákona vykonáva od 1. januára 2011 zástupca štatutárneho orgánu, ktorého vymenuje predseda národnej rady; za zástupcu štatutárneho orgánu možno vymenovať osobu, ktorá vykonáva funkciu generálneho riaditeľa Slovenského rozhlasu k 31. decembru 2010 alebo funkciu generálneho riaditeľa Slovenskej televízie k 31. decembru 2010. Ak obe osoby podľa prvej vety odmietnu vymenovanie do funkcie zástupcu štatutárneho orgánu, predseda národnej rady vymenuje zástupcu štatutárneho orgánu zo zamestnancov Rozhlasu a televízie Slovenska. 
 
	(10) Zástupca štatutárneho orgánu vymenuje v súlade s § 15 ods. 2 dvoch svojich zástupcov a zároveň jedného z  nich písomne poverí vykonávaním funkcie generálneho riaditeľa v prípade, ak sa počas výkonu funkcie generálneho riaditeľa zástupcom štatutárneho orgánu skončí výkon funkcie zástupcovi štatutárneho orgánu. 
 
	(11) Funkčné obdobie zástupcu štatutárneho orgánu zaniká najneskôr ku dňu vzniku funkcie prvého generálneho riaditeľa podľa tohto zákona. Ak sa počas výkonu funkcie generálneho riaditeľa zástupcom štatutárneho orgánu skončí výkon funkcie zástupcovi štatutárneho orgánu, funkciu zástupcu štatutárneho orgánu vykonáva písomne poverený zástupca podľa odseku 10. Ak sa následne skončí výkon funkcie aj zástupcovi, ktorý vykonával funkciu generálneho riaditeľa namiesto zástupcu štatutárneho orgánu, ktorého funkcia zanikla, predseda národnej rady bezodkladne vymenuje zástupcu štatutárneho orgánu zo zamestnancov Rozhlasu a televízie Slovenska, ktorého funkčné obdobie zaniká ku dňu vzniku funkcie generálneho riaditeľa podľa tohto zákona. 
 
	(12) Osobe vykonávajúcej funkciu generálneho riaditeľa podľa odseku 9 a 11 prináleží za výkon funkcie mesačná odmena v sume 
 
a) mesačnej mzdy generálneho riaditeľa Slovenského rozhlasu podľa doterajších predpisov, ak ide o osobu, ktorá podľa doterajších predpisov vykonávala funkciu generálneho riaditeľa Slovenského rozhlasu, 
 
b) mesačnej mzdy generálneho riaditeľa Slovenskej televízie podľa doterajších predpisov, ak ide o osobu, ktorá podľa doterajších predpisov vykonávala funkciu generálneho riaditeľa Slovenskej televízie. 
 
	(13) Frekvencie pridelené Slovenskému rozhlasu na analógové terestriálne vysielanie sa k 1. januáru 2011 považujú za frekvencie pridelené Rozhlasu a televízii Slovenska. 
 
	(14) Rozhlas a televízia Slovenska požiada do 28. februára 2011 o zmenu licenčných podmienok v licenciách na digitálne vysielanie, ktoré prešli k 1. januáru 2011 zo Slovenského rozhlasu a Slovenskej televízie na Rozhlas a televíziu Slovenska, tak aby boli v súlade s ustanoveniami tohto zákona. 
 
	(15) Od 1. januára 2011 do dňa schválenia návrhu rozpočtu Rozhlasu a televízie Slovenska na rok 2011 radou sa rozpočtové hospodárenie Rozhlasu a televízie Slovenska spravuje rozpočtovým provizóriom. Rozpočtové provizórium je obdobie od 1. januára 2011 do schválenia nového rozpočtu na rok 2011 podľa tohto zákona, počas ktorého výdavky v každom kalendárnom mesiaci nesmú prekročiť jednu dvanástinu skutočne dosiahnutých príjmov Slovenského rozhlasu a Slovenskej televízie za rok 2010. Rozpočtové príjmy a výdavky uskutočnené počas rozpočtového provizória sa zúčtujú s rozpočtom na rok 2011 po jeho schválení radou. 
 
	(16) Výdavky v každom kalendárnom mesiaci rozpočtového provizória podľa odseku 15 možno prekročiť o poistné a  príspevky do poisťovní za zamestnancov. 
 
	(17) Návrh rozpočtu Rozhlasu a televízie Slovenska na rok 2011 zostaví generálny riaditeľ osobitne pre Rozhlas a  televíziu Slovenska ako celok a osobitne pre Slovenský rozhlas a Slovenskú televíziu, ktorý bude v súlade so schváleným rozpočtom verejnej správy na rok 2011. 
 
	(18) Ak sa v doterajších právnych predpisoch používa pojem "Slovenská televízia" vo všetkých tvaroch alebo pojem "Slovenský rozhlas" vo všetkých tvaroch alebo slovné spojenie "Slovenský rozhlas a Slovenská televízia" vo všetkých tvaroch alebo slovné spojenie "Slovenský rozhlas alebo Slovenská televízia", rozumie sa tým "Rozhlas a televízia Slovenska" v príslušnom tvare. 
 
	(19) Výkon práv k televíznym programom, ktoré vyrobila Česko-slovenská televízia na Slovensku a ktoré podľa doterajších predpisov patrili Slovenskej televízii, patrí Rozhlasu a televízii Slovenska. Právo využívať televízne programy vyrobené Česko-slovenskou televíziou k 1. júlu 1991, ktoré mala podľa doterajších predpisov Slovenská televízia, má Rozhlas a  televízia Slovenska. Právo využívať televízne programy vyrobené Československou televíziou po 1. júli 1991 v rozsahu určenom na základe zmlúv uzavretých s Česko-slovenskou televíziou a Českou televíziou, ktoré mala podľa doterajších predpisov Slovenská televízia, má Rozhlas a televízia Slovenska. Autorské práva, práva výkonných umelcov a s nimi súvisiace majetkové práva usporiadané podľa doterajších predpisov tak, ako to vyplýva zo zmlúv s Česko-slovenskou televíziou a Českou televíziou, sa spravujú týmto usporiadaním; ak z týchto zmlúv nevyplýva iné, prechádza právo využívať televízne programy, ku ktorým právo využívania nadobudla Česko-slovenská televízia od zahraničných subjektov a ktoré podľa doterajších predpisov prešlo na Slovenskú televíziu, na Rozhlas a televíziu Slovenska. 
 
	(20) Výkon práv k rozhlasovým programom, ktoré vyrobil Česko-slovenský rozhlas na Slovensku a ktoré podľa doterajších predpisov patrili Slovenskému rozhlasu, patrí Rozhlasu a televízii Slovenska. Právo využívať rozhlasové programy vyrobené Československým rozhlasom k 1. júlu 1991, ktoré mal podľa doterajších predpisov Slovenský rozhlas, má Rozhlas a  televízia Slovenska. Právo využívať rozhlasové programy vyrobené Česko-slovenským rozhlasom po 1. júli 1991 v rozsahu určenom na základe zmlúv uzavretých s Česko-slovenským rozhlasom a Českým rozhlasom, ktoré mal podľa doterajších predpisov Slovenský rozhlas, má Rozhlas a televízia Slovenska. Autorské práva, práva výkonných umelcov a s nimi súvisiace majetkové práva usporiadané podľa doterajších predpisov tak, ako to vyplýva zo zmlúv s Česko-slovenským rozhlasom a  Českým rozhlasom, sa spravujú týmto usporiadaním; ak z týchto zmlúv nevyplýva iné, prechádza právo využívať rozhlasové programy, ku ktorým právo využívania nadobudol Česko-slovenský rozhlas od zahraničných subjektov a ktoré podľa doterajších predpisov prešlo na Slovenský rozhlas, na Rozhlas a televíziu Slovenska. 
 
§ 24 

Voľba prvého generálneho riaditeľa 

	(1) Príslušný výbor národnej rady zverejní výzvu na prihlasovanie kandidátov do 10. januára 2011, a to prostredníctvom vysielania Rozhlasu a televízie Slovenska a na webovom sídle národnej rady. 
 
	(2) Vo výzve príslušný výbor národnej rady určí pätnásťdňovú lehotu na doručenie prihlášok kandidátov, pričom lehota sa považuje za dodržanú, ak je prihláška príslušnému výboru národnej rady doručená v posledný deň lehoty. 
 
	(3) Príslušný výbor národnej rady overí, či kandidát spĺňa podmienky podľa § 16 ods. 1 a či prihláška obsahuje prílohy podľa § 16 ods. 2. Kandidáta, ktorý nespĺňa podmienky podľa § 16 ods. 1 alebo ktorého prihláška neobsahuje prílohy podľa § 16 ods. 2, alebo ktorého prihláška bola doručená po určenej lehote, do výberu nezaradí. 
 
	(4) Kandidátov zaradených do výberu pozve príslušný výbor národnej rady na verejné vypočutie. Pozvánka s  uvedením dátumu, miesta a hodiny verejného vypočutia sa zasiela do piatich pracovných dní od uplynutia lehoty na doručenie prihlášok tak, aby bola doručená najmenej päť dní pred verejným vypočutím. 
 
	(5) Verejné vypočutie je vysielané naživo na webovom sídle národnej rady. 
 
	(6) Po verejnom vypočutí všetkých kandidátov zaujme príslušný výbor národnej rady stanovisko a následne v lehote dvoch pracovných dní od verejného vypočutia posledného kandidáta predloží skompletizovaný návrh na voľbu generálneho riaditeľa spolu so svojím stanoviskom národnej rade. 
 
	(7) Hlasovanie o voľbe generálneho riaditeľa zaradí predseda národnej rady do programu prebiehajúcej schôdze národnej rady alebo najbližšej schôdze národnej rady. 
 
	(8) Na voľbu prvého generálneho riaditeľa sa primerane vzťahujú ustanovenia § 17 ods. 7 až 10. 
 
§ 25 

Voľba prvých členov rady 

	(1) Príslušný výbor národnej rady zverejní výzvu na podávanie návrhov kandidátov na členov rady do 10. januára 2011, a to prostredníctvom vysielania Rozhlasu a televízie Slovenska a na webovom sídle národnej rady. 
 
	(2) Návrhy podľa odseku 1 predkladajú právnické osoby podľa § 9 ods. 3 v lehote pätnástich dní od zverejnenia výzvy. Lehota sa považuje za dodržanú, ak bol návrh kandidáta doručený príslušnému výboru národnej rady v posledný deň lehoty. 
 
	(3) Príslušný výbor národnej rady overí, či návrh obsahuje všetky náležitosti, pričom neúplný alebo po určenej lehote doručený návrh do voľby nezaradí. 
 
	(4) Príslušný výbor národnej rady môže na svoju schôdzu pozvať toho, kto podal návrh, alebo osobu, na ktorú sa návrh vzťahuje, a žiadať ich o objasnenie, spresnenie alebo doplnenie údajov a dokladov. Pozvánku na schôdzu zasiela príslušný výbor národnej rady do piatich pracovných dní od uplynutia lehoty na podávanie návrhov tak, aby bola doručená najmenej päť dní pred dňom konania schôdze. 
 
	(5) Príslušný výbor národnej rady po prerokovaní návrhov kandidátov prijme stanovisko a následne v lehote dvoch pracovných dní od prerokovania návrhov predloží skompletizovaný návrh na voľbu členov rady spolu so svojím stanoviskom národnej rade. 
 
	(6) Hlasovanie o voľbe členov rady zaradí predseda národnej rady do programu prebiehajúcej schôdze národnej rady alebo najbližšej schôdze národnej rady. 
 
	(7) Na voľbu prvých členov rady sa primerane vzťahujú ustanovenia § 9 a 10. 
 
§ 26 

Prvé zasadnutie rady 

	Prvé zasadnutie rady po prvom zvolení členov rady podľa tohto zákona zvoláva predseda národnej rady, ktorý zároveň určí člena rady, ktorý bude rokovania riadiť až do zvolenia predsedu rady. Predseda národnej rady zvolá prvé zasadnutie rady najneskôr do 30 dní od zvolenia najmenej šiestich členov rady. Na prvom zasadnutí po zvolení všetkých členov rady si rada zvolí svojho predsedu a podpredsedu a členovia rady si žrebom určia troch členov rady, ktorých funkčné obdobie je dva roky, a troch členov rady, ktorých funkčné obdobie je štyri roky. 
 
§ 27 

	(1) Prvý generálny riaditeľ zvolený po nadobudnutí účinnosti tohto zákona je povinný do 60 dní odo dňa zvolenia do funkcie predložiť rade na schválenie 
 
a) návrh rozpočtu Rozhlasu a televízie Slovenska na rok 2011, 
 
b) štatút Rozhlasu a televízie Slovenska, 
 
c) organizačný poriadok Rozhlasu a televízie Slovenska, 
 
d) štatút programových pracovníkov a spolupracovníkov Rozhlasu a televízie Slovenska, 
 
e) podmienky poskytovania archívnych dokumentov. 
 
	(2) Prvý generálny riaditeľ zvolený po nadobudnutí účinnosti tohto zákona je povinný do 60 dní odo dňa zvolenia do funkcie iniciovať rokovania so zástupcami zamestnancov na účel prehodnotenia obsahu uzavretých kolektívnych zmlúv. 
 
	(3) Interné predpisy podľa odseku 1 písm. b) až e) prijaté podľa doterajších predpisov sa uplatňujú až do dňa schválenia nových interných predpisov radou podľa tohto zákona. 
 
	(4) Rada, ktorej členovia boli zvolení ako prví po nadobudnutí účinnosti tohto zákona, je povinná do 30 dní odo dňa konania jej prvého rokovania predložiť predsedovi národnej rady na schválenie štatút rady, ktorého súčasťou je aj rokovací poriadok rady. 
 
§ 27a 

Prechodné ustanovenie k úpravám účinným od 1. januára 2017

Do 31. decembra 2017 zabezpečuje Rozhlas a televízia Slovenska poskytovanie služby verejnosti podľa § 4 ods. 1 písm. b) vysielaním televíznych programových služieb, z ktorých sú najmenej dve poskytované ako obsahové služby prostredníctvom verejnoprávneho terestriálneho multiplexu.

§ 28 

Zrušovacie ustanovenie 

	Zrušujú sa: 
 
1. zákon č. 619/2003 Z. z. o Slovenskom rozhlase v znení zákona č. 587/2006 Z .z., zákona č. 220/2007 Z. z., zákona č. 343/2007 Z. z., zákona č. 68/2008 Z. z., zákona č. 70/2008 Z. z., zákona č. 312/2009 Z. z., zákona č. 200/2010 Z. z. 
 
2. zákon č. 16/2004 Z. z. o Slovenskej televízii v znení zákona č. 588/2006 Z. z., zákona č. 220/2007 Z. z., zákona č. 343/2007 Z. z., zákona č. 68/2008 Z. z., zákona č. 70/2008 Z. z., zákona č. 516/2008 Z. z., zákona č. 312/2009 Z. z., zákona č. 200/2010 Z. z. 
 
§ 28a 

Zrušený od 31.12.2012 

Čl. II

	Zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení zákona č. 147/2001 Z. z., zákona č. 206/2002 Z. z., zákona č. 289/2005 Z. z., zákona č. 95/2006 Z. z., zákona č. 121/2006 Z. z., zákona č. 13/2007 Z. z., zákona č. 220/2007 Z. z., zákona č. 343/2007 Z. z., zákona č. 654/2007 Z. z., zákona č. 167/2008 Z. z., zákona č. 287/2008 Z. z., zákona č. 516/2008 Z. z., zákona č. 77/2009 Z. z., zákona č. 318/2009 Z. z. a zákona č. 498/2009 Z. z. sa mení a dopĺňa takto: 

	1. Poznámka pod čiarou k odkazu 1 znie: 

	"1) Zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov.". 

	2. V § 5 ods. 2 písm. f) sa slová "Radu Slovenskej televízie 9) a Rozhlasovú radu 10)" nahrádzajú slovami "radu Rozhlasu a televízie Slovenska 9)". 

	Poznámka pod čiarou k odkazu 9 znie: 

	"9) § 8 zákona č. 532/2010 Z. z.". 

	Poznámka pod čiarou k odkazu 10 sa vypúšťa. 
 
	3. V § 6a ods. 1 písm. j) prvom bode, § 17 ods. 1 písm. a), § 56 ods. 4 písm. b), nadpise § 69 a § 69 ods. 5 sa slová "vysielatelia na základe zákona" vo všetkých tvaroch nahrádzajú slovami "vysielateľ na základe zákona" v príslušnom tvare. 

	4. V § 7 ods. 2 sa slová "Rady Slovenskej televízie 9) a člena Rozhlasovej rady 10)" nahrádzajú slovami "rady Rozhlasu a televízie Slovenska 9)". 

	5. § 11 sa dopĺňa odsekmi 4 až 6, ktoré znejú: 

	"(4) Rokovania rady sú verejné s výnimkou, ak je predmetom rokovania konanie podľa jedenástej alebo dvanástej časti. Ak rada rokuje o skutočnostiach, ktoré podliehajú ochrane údajov podľa osobitných predpisov, 18a) rada je povinná zabezpečiť opatrenia na ochranu týchto údajov. 
 
	(5) Zápisnica z rokovania rady, vrátane zápisnice o hlasovaní, musí byť zverejnená na webovom sídle rady najneskôr do piatich pracovných dní od skončenia zasadnutia rady, s výnimkou skutočností, ktoré podliehajú ochrane údajov podľa osobitných predpisov a zápisnice z rokovania podľa jedenástej alebo dvanástej časti. 
 
	(6) Právoplatné rozhodnutia rady musia byť zverejnené na jej webovom sídle tak, aby neboli zverejnené skutočnosti, ktoré podliehajú ochrane údajov podľa osobitných predpisov.". 
 
	Poznámka pod čiarou k odkazu 18a znie: 

	"18a) Napríklad § 17 až 20 Obchodného zákonníka, zákon č. 428/2002 Z. z. o ochrane osobných údajov v znení neskorších predpisov, zákon č. 215/2004 Z.z. o ochrane utajovaných skutočností a o zmene a doplnení niektorých zákonov v znení neskorších predpisov.". 

	6. V § 25 ods. 3 sa za slová "programového rozpočtu" vkladajú slová "na televízne vysielanie". 

	7. V § 71 ods. 1 sa za slová "ustanovení §" vkladajú slová "23 v časti nesprístupnenia zápisníc o hlasovaní a §". 

	8. Slová "internetová stránka" vo všetkých tvaroch sa v celom texte zákona nahrádzajú slovami "webové sídlo" v  príslušnom tvare a slová "svojej internetovej stránky" vo všetkých tvaroch sa nahrádzajú slovami "svojom webovom sídle" v  príslušnom tvare. 

Čl. III

	Zákon č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení zákona č. 654/2007 Z. z. a zákona č. 498/2009 Z. z. sa mení a dopĺňa takto: 

	1. Poznámka pod čiarou k odkazu 1 znie: 

	"1) Zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov.". 

	2. V poznámke pod čiarou k odkazu 4 sa citácia "Zákon č. 619/2003 Z. z. Zákon č. 16/2004 Z. z." nahrádza citáciou "Zákon č. 532/2010 Z. z.". 

	3. V § 2 ods. 12 sa v celom texte slová "verejnoprávnych vysielateľov" nahrádzajú slovami "verejnoprávneho vysielateľa". 

	4. § 30 sa dopĺňa odsekom 5, ktorý znie: 

	"(5) Licencia verejnoprávneho vysielateľa na digitálne vysielanie prechádza na právneho nástupcu, ktorým je právnická osoba, ktorá je verejnoprávnym vysielateľom; rada vykoná zmenu licencie na digitálne vysielanie v osobe vysielateľa.". 
 
	5. V § 32 písm. b) sa na konci pripájajú tieto slová: "ak tento zákon neustanovuje inak,". 

	6. V § 41 ods. 2 sa v celom texte vypúšťajú slová "televíznej programovej služby". 

	7. V § 41 odsek 3 znie: 

	"(3) Ak verejná kapacita multiplexu nie je úplne obsadená podľa odseku 2, poskytovateľ multiplexu písomne oznámi verejnoprávnemu vysielateľovi voľnú verejnú kapacitu multiplexu a na základe žiadosti verejnoprávneho vysielateľa obsadí voľnú verejnú kapacitu multiplexu vysielaním rozhlasových programových služieb tohto verejnoprávneho vysielateľa.". 
 
	8. V § 44 vrátane nadpisu sa vypúšťajú slová "rozhlasovej programovej služby", ktoré nasledujú po slovách "verejnoprávny vysielateľ" v príslušnom tvare. 

	9. V § 45 ods.1 a ods. 2 písm. d) sa vypúšťajú slová "rozhlasovej programovej služby". 

	10. V § 46 vrátane nadpisu sa vypúšťajú slová "rozhlasovej programovej služby", ktoré nasledujú po slovách "verejnoprávny vysielateľ" v príslušnom tvare. 

Čl. IV

Zrušený od 1.7.2015 

Čl. V

Zrušený od 1.1.2013 

Čl. VI

	Zákon č. 516/2008 Z.z. o Audiovizuálnom fonde a o zmene a doplnení niektorých zákonov sa mení takto: 

	§ 24 vrátane nadpisu znie: 

"§ 24 

Príspevok vysielateľa zriadeného zákonom 

	(1) Vysielateľ zriadený zákonom 6) je povinný platiť príspevok do fondu. 
 
	(2) Základom pre výpočet príspevku podľa odseku 1 sú celkové príjmy vysielateľa zriadeného zákonom z reklamy a  telenákupu vysielaných za odplatu v televíznom vysielaní za posledný kalendárny rok. 
 
	(3) Príspevok vysielateľa zriadeného zákonom je 5% zo základu podľa odseku 2.". 
 
V poznámke pod čiarou k odkazu 6 sa citácia "Zákon č. 16/2004 Z. z. o Slovenskej televízii v znení neskorších predpisov" nahrádza citáciou "Zákon č. 532/2010 Z.z. o Rozhlase a televízii Slovenska a o zmene a doplnení niektorých zákonov". 
 
Čl. VII

	Tento zákon nadobúda účinnosť 1. januára 2011. 

	Zákon č. 397/2011 Z. z. nadobudol účinnosť 31. decembrom 2011 okrem čl. I bodov 2 až 5, bodu 8, bodov 10 až 12, bodov 14 až 25, ktoré nadobudli účinnosť 1. januárom 2013. 

	Zákon č. 340/2012 Z. z. nadobudol účinnosť 31. decembrom 2012 okrem čl. III bodov 1 až 18, ktoré nadobudli účinnosť 1. januárom 2013. 

	Zákon č. 547/2011 Z. z. v znení zákona č. 440/2012 Z. z. nadobudol účinnosť 1. januárom 2014. 

	Zákon č. 40/2015 Z. z. nadobudol účinnosť 1. júlom 2015. 

	Zákon č.     /2016 Z. z. nadobúda účinnosť 1. januára 2017.

Richard Sulík v. r. 

Iveta Radičová v. r. 

____________________

1) § 3 ods. 7 zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní). 
 
2) § 3 ods. 1 až 4 zákona č. 220/2007 Z. z. v znení zákona č. 498/2009 Z. z. 
 
3) § 3 písm. p) zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení zákona č. 498/2009 Z. z. 
 
4) § 41 zákona č. 220/2007 Z. z. v znení zákona č. 532/2010 Z. z.
 
5) § 4 ods. 2 zákona č. 220/2007 Z .z. 
 
6) § 3 písm. b) zákona č. 308/2000 Z. z. v znení neskorších predpisov. 
 
7) § 3 písm. k) zákona č. 308/2000 Z. z. v znení zákona č. 498/2009 Z. z.
 
8) Napríklad § 4 písm. c) zákona Národnej rady Slovenskej republiky č. 149/1995 Z. z. o posunkovej reči nepočujúcich osôb, § 18 ods. 2 a § 18aa zákona č. 308/2000 Z. z. v znení neskorších predpisov.
 
9) Zmluva medzi Slovenskou republikou a registrovanými cirkvami a náboženskými spoločnosťami (č. 250/2002 Z. z.).
 
10) Napríklad, § 32 ods. 10 zákona č. 308/2000 Z. z. v znení neskorších predpisov, zákon č. 181/2014 Z. z. o volebnej kampani a o zmene a  doplnení zákona č. 85/2005 Z. z. o politických stranách a politických hnutiach v znení neskorších predpisov.
 
11) Napríklad § 16 ods. 4 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov, § 3 zákona č. 319/2002 Z. z. o obrane Slovenskej republiky v znení zákona č. 570/2005 Z. z., § 4 zákona č. 179/2011 Z. z. o  hospodárskej mobilizácii a o zmene a doplnení zákona č. 387/2002 Z. z. o riadení štátu v krízových situáciách mimo času vojny a vojnového stavu v znení neskorších predpisov, § 13 a 14 zákona č. 218/2013 Z. z. o núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov.
 
12) Zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov.
 
13) Zákon č. 185/2015 Z. z. Autorský zákon v znení zákona č. 125/2016 Z. z.
 
14) § 35 zákona č. 40/2015 Z. z. o audiovízii a o zmene a doplnení niektorých zákonov.
 
14a) § 32 až 39a zákona č. 308/2000 Z. z. v znení neskorších predpisov. 

14b) Zákon č. 147/2001 Z. z. o reklame a o zmene a doplnení niektorých zákonov v znení neskorších predpisov.

14c) § 37a ods. 2  zákona č. 308/2000 Z. z. v znení neskorších predpisov.

14d) § 37a ods. 3  zákona č. 308/2000 Z. z. v znení zákona č. 220/2007 Z. z.

14e) § 37a ods. 4  zákona č. 308/2000 Z. z. v znení zákona č. 220/2007 Z. z.

15) § 673 až 681 Obchodného zákonníka. 
 
16) Napríklad § 86 Obchodného zákonníka. 
 
17) Napríklad zákon č. 346/1990 Zb. v znení neskorších predpisov, zákon č. 564/1992 Zb. v znení neskorších predpisov, zákon č. 46/1999 Z. z. v  znení neskorších predpisov, zákon č. 308/2000 Z. z. v znení neskorších predpisov, zákon č. 303/2001 Z. z. v znení neskorších predpisov, zákon č. 331/2003 Z. z. v znení neskorších predpisov, zákon č. 333/2004 Z. z. v znení neskorších predpisov. 
 
18) § 13 ods. 1 zákona č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. 
 
19) Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 
 
20) Zákon č. 431/2002 Z. z. o účtovníctve v znení neskorších predpisov. 
 
21) § 151a až 151g Občianskeho zákonníka. 
 
22) § 553 Občianskeho zákonníka. 
 
24) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov. 
 
25) § 20f až 21 Občianskeho zákonníka. 
Zákon č. 83/1990 Zb. o združovaní občanov v znení neskorších predpisov. 
Zákon č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. v znení neskorších predpisov. 
Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov. 
Zákon č. 34/2002 Z. z. o nadáciách a o zmene Občianskeho zákonníka v znení neskorších predpisov. 
 
26) Zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov. 
 
27) § 7 zákona č. 308/2000 Z. z. v znení zákona č. 498/2009 Z. z. 
 
28) § 5 zákona č. 516/2008 Z. z. o Audiovizuálnom fonde a o zmene a doplnení niektorých zákonov. 
 
29) § 116 Občianskeho zákonníka. 
 
30) § 3 písm. e) zákona č. 308/2000 Z. z. v znení neskorších predpisov. 
 
31) § 2 ods. 3 zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon). 
 
32) § 136 a § 137 ods. 1 Zákonníka práce. 
 
33) Zákon č. 283/2002 Z. z. o cestovných náhradách v znení neskorších predpisov. 
 
34) Napríklad § 17 až 20 Obchodného zákonníka, zákon č. 428/2002 Z. z. o ochrane osobných údajov v znení neskorších predpisov, zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov. 
 
35) § 2 ods. 1 zákona č. 343/2007 Z. z. 
 
37) § 37 zákona č. 343/2007 Z. z. 
 
38) § 134 a 135 Zákonníka práce. 
 
39) § 10 zákona č. 552/2003 Z. z. o výkone práce vo verejnom záujme v znení zákona č. 490/2008 Z.z. 
 
40) § 52 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 86/2000 Z. z. 
 
41) Zákon č. 176/2004 Z. z. v znení zákona č. 581/2004 Z. z. 
 
42) § 2 ods. 1, 5 a 8 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov. 
 
43) Zákon Národnej rady Slovenskej republiky č. 18/1996 Z. z. o cenách v znení neskorších predpisov. 
 
44) § 829 až 841 Občianskeho zákonníka. 
 
45) Napríklad § 57 ods. 1 písm. d) a § 114 zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov. 
 
46) Opatrenie Ministerstva financií Slovenskej republiky zo 14. novembra 2007 č. MF/24342/2007-74, ktorým sa ustanovujú podrobnosti o  postupoch účtovania a účtovej osnove pre účtovné jednotky, ktoré nie sú založené alebo zriadené na účel podnikania v znení neskorších predpisov (oznámenie č. 601/2007 Z. z.). 
 
47) § 23 zákona č. 431/2002 Z. z. v znení zákona č. 547/2011 Z. z. 
 
48) Zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov. 
Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov. 
Zákon č. 523/2004 Z. z. v znení neskorších predpisov. 
 
49) Zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov. 
 
50) § 38 ods. 1 zákona č. 308/2000 Z. z. v znení neskorších predpisov. 
 
51) Zákon č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov. 
 
52) § 24 zákona č. 516/2008 Z. z.

INFORMATÍVNE KONSOLIDOVANÉ ZNENIE PRÁVNEHO PREDPISU

340/2012 Z. z. 

ZÁKON

z 18. októbra 2012 

o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov 
	
Zmena: 340/2012 Z. z. 
Zmena: 373/2013 Z. z. 
Zmena: 125/2016 Z. z. 
Zmena:    /2016 Z. z. 

	Národná rada Slovenskej republiky sa uzniesla na tomto zákone: 

Čl. I

§ 1 

Predmet úpravy 

	Tento zákon upravuje platenie, vyberanie a vymáhanie úhrady za služby verejnosti poskytované Rozhlasom a televíziou Slovenska ^1) v oblasti rozhlasového vysielania a televízneho vysielania (ďalej len "úhrada"). 
 
§ 2 

Účel úhrady 

	Účelom úhrady je finančné zabezpečenie služieb verejnosti v oblasti rozhlasového vysielania a televízneho vysielania poskytovaných Rozhlasom a televíziou Slovenska. 
 
§ 3 

Platiteľ úhrady 

	Platiteľ úhrady (ďalej len "platiteľ") je 
 
a) fyzická osoba, ktorá je evidovaná dodávateľom elektriny ^2) v evidencii odberateľov elektriny v domácnosti ^3) ako odberateľ elektriny v domácnosti ^2) v odbernom mieste, ^2) pre spotrebu v byte alebo v rodinnom dome, 
 
b) zamestnávateľ, ^4) ktorý v pracovnom pomere alebo v obdobnom pracovnom vzťahu zamestnáva aspoň troch zamestnancov; na účely tohto zákona sa služobný úrad ^5) posudzuje ako zamestnávateľ. 
 
§ 4 

Vyberateľ úhrady a príjemca úhrady 

	(1) Vyberateľom úhrady a príjemcom úhrady je Rozhlas a televízia Slovenska. 
 
	(2) Rozhlas a televízia Slovenska vedie príjmy z úhrady na samostatnom účte v banke, v pobočke zahraničnej banky ^6) alebo v Štátnej pokladnici. Rozhlas a televízia Slovenska vedie v účtovníctve analytickú evidenciu príjmov z úhrady oddelenú od iných príjmov. 
 
	(3) Príjmy z úhrady a príjmy z pokút podľa tohto zákona použije Rozhlas a televízia Slovenska, okrem použitia podľa odseku 4, výhradne na zabezpečenie služieb verejnosti v oblasti rozhlasového vysielania a televízneho vysielania. 
 
	(4) Príjmy z úhrady použije Rozhlas a televízia Slovenska aj na zabezpečenie výberu úhrady, kontroly platenia úhrady a vymáhanie úhrady a pokút podľa tohto zákona. 
 
§ 5 

Oslobodenie od povinnosti platiť úhradu 

(1) Od povinnosti platiť úhradu je oslobodený platiteľ podľa § 3 písm. a), ktorý

a) je fyzickou osobou s ťažkým zdravotným postihnutím, ^6a)

b) žije v domácnosti ^7) s fyzickou osobou s ťažkým zdravotným postihnutím, ktorá má na adrese odberného miesta tohto platiteľa trvalý pobyt,

c) je príjemcom pomoci v hmotnej núdzi, ^8) alebo

d) je osobou spoločne posudzovanou s príjemcom pomoci v hmotnej núdzi. 
 
(2) Nárok na oslobodenie od povinnosti platiť úhradu podľa odseku 1 vzniká od prvého dňa kalendárneho mesiaca nasledujúceho po kalendárnom mesiaci, v ktorom platiteľ podľa § 3 písm. a) oznámil vyberateľovi úhrady vznik skutočnosti podľa odseku 1v súlade s § 9 ods. 7 písm. b). 
 
	(3) Od povinnosti platiť úhradu sú oslobodení aj 
 
a) Rozhlas a televízia Slovenska, Úrad pre reguláciu elektronických komunikácií a poštových služieb, ^9) Rada pre vysielanie a retransmisiu, 10) 
 
b) zariadenia Zboru väzenskej a justičnej stráže, 11) 
 
c) školy a školské zariadenia, 12) 
 
d) nemocnice, liečebne, hospice a domy ošetrovateľskej starostlivosti, 13) 
 
e) zariadenia sociálnych služieb, ^14) zariadenia sociálnoprávnej ochrany detí a sociálnej kurately, 15) 
 
f) osoby, ktoré nie sú občanmi Slovenskej republiky a ktoré požívajú diplomatické výsady a imunity podľa medzinárodného práva, ak je zaručená vzájomnosť. 16) 
 
§ 6 

Sadzba úhrady 

(1) Sadzba úhrady sa ustanovuje osobitne pre každú kategóriu platiteľa, za každý aj začatý kalendárny mesiac takto:

a) 7 eur pre platiteľa podľa § 3 písm. a),

b) 7 eur pre platiteľa podľa § 3 písm. b), ktorý zamestnáva od 3 do 9 zamestnancov,

c) 28 eur pre platiteľa podľa § 3 písm. b), ktorý zamestnáva od 10 do 49 zamestnancov,

d) 120 eur pre platiteľa podľa § 3 písm. b), ktorý zamestnáva od 50 do 249 zamestnancov,

e) 299 eur pre platiteľa podľa § 3 písm. b), ktorý zamestnáva od 250 do 999 zamestnancov,

f) 697 eur pre platiteľa podľa § 3 písm. b), ktorý zamestnáva 1000 a viac zamestnancov.

(2) Sadzba úhrady pre každú kategóriu platiteľa sa každé štyri roky valorizuje k 1. januáru príslušného kalendárneho roka tak, že naposledy platná sadzba úhrady pre príslušnú kategóriu platiteľa sa vynásobí priemernou mierou inflácie, meranou indexom spotrebiteľských cien, určenou Štatistickým úradom Slovenskej republiky, za štyri kalendárne roky predchádzajúce kalendárnemu roku, ktorý predchádza kalendárnemu roku, v ktorom dochádza k valorizácii sadzby úhrady. Sadzba úhrady valorizovaná podľa prvej vety sa zaokrúhľuje na desať eurocentov nahor.

(3) Ak priemerná miera inflácie podľa odseku 2 je záporná, sadzba úhrady sa nasledujúce štyri roky nemení.

(4) Vyberateľ úhrady je povinný zabezpečiť zverejnenie platnej sadzby úhrady pre každú kategóriu platiteľa na svojom webovom sídle po celý čas jej platnosti. Vyberateľ úhrady je povinný zabezpečiť zverejnenie valorizovanej sadzby úhrady pre každú kategóriu platiteľa na svojom webovom sídle od 1. júla do 31. decembra kalendárneho roka, ktorý predchádza kalendárnemu roku, v ktorom má byť sadzba úhrady valorizovaná.

(5) Platiteľ podľa § 3 písm. a), ktorý je evidovaný dodávateľom elektriny v evidencii odberateľov elektriny v domácnosti vo viacerých odberných miestach, platí úhradu len za jedno odberné miesto.

(6) Nárok na platenie úhrady len za jedno odberné miesto podľa odseku 5 vzniká od prvého dňa kalendárneho mesiaca nasledujúceho po kalendárnom mesiaci, v ktorom platiteľ podľa § 3 písm. a) oznámil vyberateľovi úhrady vznik skutočnosti podľa odseku 5 v súlade s § 9 ods. 7 písm. c).

(7) Sadzba úhrady sa znižuje na polovicu platiteľovi podľa § 3 písm. a), ktorý je poberateľom dôchodkových dávok podľa osobitného predpisu,^17) poberateľom dôchodkov starobného dôchodkového sporenia podľa osobitného predpisu^17a) alebo poberateľom rovnocenných dôchodkových dávok vyplácaných zo zahraničia, a zároveň nemá pravidelný mesačný príjem zo zárobkovej činnosti^18) zamestnanca, nie je povinne poistenou samostatne zárobkovo činnou osobou^19) a nežije v domácnosti s inou osobou s pravidelným mesačným príjmom zo zárobkovej činnosti.

(8) Nárok na zníženie sadzby úhrady na polovicu podľa odseku 7 vzniká od prvého dňa kalendárneho mesiaca nasledujúceho po kalendárnom mesiaci, v ktorom platiteľ podľa § 3 písm. a) oznámil vyberateľovi úhrady vznik skutočnosti podľa odseku 7 v súlade s § 9 ods. 7 písm. d).

(9) Na určenie sadzby úhrady pre platiteľa podľa § 3 písm. b) je rozhodujúci počet zamestnancov v pracovnom pomere alebo v obdobnom pracovnom vzťahu v prvý deň kalendárneho mesiaca, za ktorý sa táto úhrada platí. Ak sa úhrada platí jednorazovo za kalendárny štvrťrok, kalendárny polrok alebo kalendárny rok, je rozhodujúci počet zamestnancov v prvý deň prvého kalendárneho mesiaca tohto obdobia.

(10) Ak sa zníži počet zamestnancov rozhodujúci na určenie sadzby úhrady pre platiteľa podľa § 3 písm. b), nárok platiť nižšiu sadzbu úhrady vzniká platiteľovi podľa § 3 písm. b) po oznámení zmeny povinnosti platiť úhradu podľa § 9 ods. 7 písm. a)

a) od prvého dňa kalendárneho mesiaca nasledujúceho po oznámení tejto zmeny, ak sa platí úhrada mesačne,

b) po oznámení tejto zmeny od prvého dňa kalendárneho mesiaca nasledujúceho po uplynutí obdobia, za ktoré sa platí úhrada jednorazovo, ak sa platí úhrada jednorazovo za kalendárny štvrťrok, kalendárny polrok alebo kalendárny rok.

(11) Ak sa zvýši počet zamestnancov rozhodujúci na určenie sadzby úhrady pre platiteľa podľa § 3 písm. b), povinnosť platiť vyššiu sadzbu úhrady vzniká

a) od prvého dňa kalendárneho mesiaca nasledujúceho po kalendárnom mesiaci, v ktorom došlo k zvýšeniu počtu zamestnancov, ak sa platí úhrada mesačne,

b) od prvého dňa kalendárneho mesiaca nasledujúceho po uplynutí obdobia, za ktoré sa platí úhrada jednorazovo, ak sa platí úhrada jednorazovo za kalendárny štvrťrok, kalendárny polrok alebo kalendárny rok.
 
§ 7 

Platenie úhrady 

	(1) Povinnosť platiť úhradu vzniká od prvého dňa kalendárneho mesiaca nasledujúceho po kalendárnom mesiaci, v ktorom sa osoba stala platiteľom, a zaniká posledný deň kalendárneho mesiaca, v ktorom osoba prestala byť platiteľom. 
 
	(2) Úhrada sa platí mesačne; úhradu za príslušný kalendárny mesiac je platiteľ povinný zaplatiť do posledného dňa príslušného kalendárneho mesiaca. 
 
	(3) Úhradu možno zaplatiť jednorazovo za kalendárny štvrťrok, kalendárny polrok alebo kalendárny rok; platiteľ je povinný zaplatiť úhradu do posledného dňa prvého kalendárneho mesiaca obdobia, za ktoré sa táto úhrada platí. 
 
	(4) Úhradu alebo jej časť zaplatenú bez právneho dôvodu je vyberateľ úhrady povinný platiteľovi vrátiť do 60 dní odo dňa 
 
a) zistenia tejto skutočnosti vyberateľom úhrady alebo 
 
b) doručenia písomnej žiadosti platiteľa o vrátenie úhrady alebo jej časti; k žiadosti platiteľ priloží doklad preukazujúci nárok na vrátenie tejto úhrady alebo jej časti. 
 
	(5) Právo na vrátenie úhrady alebo jej časti podľa odseku 4 zanikne uplynutím dvoch rokov nasledujúcich po roku, v ktorom bola úhrada vyberateľovi úhrady zaplatená. 
 
	(6) Úhrada sa platí na účet vyberateľa úhrady. 
 
§ 8 

Kontrola platenia úhrady 

	Kontrolu platenia úhrady vykonáva vyberateľ úhrady. 
 
§ 9 

Evidencia platiteľov 

(1) Vyberateľ úhrady na účely výberu úhrady, kontroly platenia úhrady a vymáhania úhrady vedie evidenciu platiteľov. Evidencia platiteľov obsahuje dátum vzniku, zmeny a zániku povinnosti platiť úhradu, a ak ide o platiteľa podľa
 
a) § 3 písm. a), meno, priezvisko, rodné číslo, trvalý pobyt, adresu odberného miesta, číslo sústredeného inkasa platieb obyvateľstva, ak platí úhradu prostredníctvom poštového podniku, číslo odberného miesta, EIC kód odberného miesta a adresu na doručovanie písomností,

b) § 3 písm. b), ktorý je

1. právnickou osobou, názov alebo obchodné meno, sídlo, identifikačné číslo organizácie, adresu na doručovanie písomností a počet zamestnancov rozhodujúci na určenie sadzby úhrady,

2. fyzickou osobou, obchodné meno, miesto podnikania, identifikačné číslo organizácie alebo meno, priezvisko, trvalý pobyt, adresu na doručovanie písomností a počet zamestnancov rozhodujúci na určenie sadzby úhrady.

(2) Evidencia platiteľov obsahuje okrem údajov podľa odseku 1 aj
a) údaje o fyzickej osobe s ťažkým zdravotným postihnutím, ktorá má trvalý pobyt na adrese odberného miesta platiteľa, ktorý je na základe tejto skutočnosti oslobodený od povinnosti platiť úhradu podľa § 5 ods. 1 písm. b) v rozsahu meno, priezvisko a rodné číslo,

b) údaje o fyzickej osobe, ktorá je príjemcom pomoci v hmotnej núdzi a s ktorou je platiteľ spoločne posudzovanou osobou v rozsahu meno, priezvisko a rodné číslo, ak je platiteľ na základe tejto skutočnosti oslobodený od povinnosti platiť úhradu podľa § 5 ods. 1 písm. d),

c) skutočnosti podľa § 6 ods. 5 pri platiteľovi, ktorý platí úhradu len za jedno odberné miesto a určenie odberného miesta, za ktoré platí úhradu.

(3) Do 30 dní od doručenia písomnej žiadosti vyberateľa úhrady a za úhradu nevyhnutných nákladov je na účely vedenia a kontroly evidencie platiteľov podľa odseku 1

a) dodávateľ elektriny povinný elektronicky poskytnúť vyberateľovi úhrady údaje v rozsahu evidencie, ktorú vedie dodávateľ elektriny podľa osobitného predpisu, ^3) a EIC kód odberného miesta, ak ním disponuje,

b) prevádzkovateľ distribučnej sústavy povinný elektronicky poskytnúť vyberateľovi úhrady údaje o ním registrovaných odberných miestach ^21) odberateľov elektriny v domácnosti v rozsahu meno a priezvisko odberateľa elektriny v domácnosti, adresa odberného miesta, číslo odberného miesta, EIC kód odberného miesta, katastrálne územie, v ktorom sa odberné miesto nachádza, súpisné číslo stavby, v ktorej sa odberné miesto nachádza, dátum, od ktorého je odberateľ elektriny v domácnosti evidovaný v evidencii odberateľov elektriny v domácnosti a názov dodávateľa elektriny, ak uvedenými údajmi disponuje.

(4) Ústredie práce, sociálnych vecí a rodiny poskytuje vyberateľovi úhrady na základe uzavretej dohody elektronicky údaje zo svojho informačného systému na účely kontroly oslobodenia platiteľa od povinnosti platiť úhradu podľa § 5 ods. 1; na účely kontroly poskytuje vyberateľovi úhrady osobné údaje platiteľa v rozsahu meno, priezvisko, rodné číslo a  trvalý pobyt a údaj o tom, či platiteľ je osobou podľa § 5 ods. 1 písm. a), alebo údaj o tom, či osoba, ktorá má trvalý pobyt na adrese odberného miesta platiteľa je fyzickou osobou s ťažkým zdravotným postihnutím, ak si platiteľ úhrady podľa § 3 písm. a) uplatňuje nárok na oslobodenie od povinnosti platiť úhradu podľa § 5 ods. 1 písm. b), alebo údaj o tom či platiteľ je osobou podľa § 5 ods. 1 písm. c) alebo osobou podľa § 5 ods. 1 písm. d). 

(5) Sociálna poisťovňa poskytuje vyberateľovi úhrady na základe uzavretej dohody elektronicky údaje zo svojho informačného systému na účely kontroly počtu zamestnancov platiteľa podľa § 3 písm. b) a na účely kontroly evidencie platiteľov podľa § 6 ods. 7. Sociálna poisťovňa poskytuje vyberateľovi úhrady na účely kontroly

a) počtu zamestnancov platiteľa podľa § 3 písm. b), ktorý je

1. právnickou osobou, údaj o názve alebo obchodnom mene, sídle, identifikačnom čísle organizácie a počte zamestnancov platiteľa,

2. fyzickou osobou, údaj o obchodnom mene, mieste podnikania, identifikačnom čísle organizácie, mene, priezvisku a počte zamestnancov platiteľa,

b) evidencie platiteľov podľa § 6 ods. 7 údaj o mene, priezvisku, rodnom čísle platiteľa a údaje o tom, či platiteľ je poberateľom dôchodkových dávok podľa osobitného predpisu, poberateľom dôchodkov starobného dôchodkového sporenia podľa osobitného predpisu, či má pravidelný mesačný príjem zo zárobkovej činnosti a či je povinne poistenou samostatne zárobkovo činnou osobou.

(6) Miestny orgán štátnej správy na úseku katastra ^21a) je povinný poskytnúť na základe písomnej žiadosti vyberateľa úhrady súčinnosť na účely kontroly evidencie platiteľov podľa § 3 písm. a) do 30 dní od doručenia žiadosti. Miestny orgán štátnej správy na úseku katastra poskytuje vyberateľovi úhrady údaje o ním evidovanom katastrálnom území, v ktorom sa odberné miesto nachádza, súpisné číslo stavby, v ktorej sa odberné miesto nachádza a údaj o tom, či stavba, v ktorej sa odberné miesto nachádza, je rodinným domom alebo bytom.

(7) Platiteľ je povinný písomne oznámiť vyberateľovi úhrady do 30 dní odo dňa, keď došlo k skutočnosti,

a) vznik, zmenu alebo zánik povinnosti platiť úhradu,

b) vznik alebo zánik oslobodenia od povinnosti platiť úhradu podľa § 5 ods. 1,

c) vznik nároku platiť úhradu len za jedno odberné miesto podľa § 6 ods. 5,

d) vznik, zmenu alebo zánik skutočnosti rozhodujúcej na určenie sadzby úhrady podľa § 6 ods. 7.

(8) V písomnom oznámení podľa odseku 7 uvedie platiteľ podľa § 3 písm. a) meno, priezvisko, rodné číslo, trvalý pobyt, adresu odberného miesta, číslo odberného miesta a adresu na doručovanie písomností. Platiteľ podľa § 3 písm. a) uvedie okrem údajov podľa prvej vety aj

a) údaje o fyzickej osobe s ťažkým zdravotným postihnutím, ktorá má trvalý pobyt na adrese odberného miesta platiteľa, ktorý je na základe tejto skutočnosti oslobodený od povinnosti platiť úhradu podľa § 5 ods. 1 písm. b) v rozsahu meno, priezvisko a rodné číslo,

b) údaje o fyzickej osobe, ktorá je príjemcom pomoci v hmotnej núdzi a s ktorou je platiteľ spoločne posudzovanou osobou v rozsahu meno, priezvisko a rodné číslo, ak má platiteľ na základe tejto skutočnosti nárok na oslobodenie od povinnosti platiť úhradu podľa § 5 ods. 1 písm. d),

c) skutočnosti podľa § 6 ods. 5 a identifikáciu odberného miesta, za ktoré sa platí úhrada pri platiteľovi, ktorý platí úhradu len za jedno odberné miesto.

(9) Prílohou písomného oznámenia o zániku povinnosti platiť úhradu je aj

a) doklad o ukončení odberu elektriny v odbernom mieste, pre ktoré bol platiteľ evidovaný dodávateľom elektriny ako odberateľ elektriny v domácnosti, alebo

b) doklad o zmene odberateľa elektriny v domácnosti v odbernom mieste, pre ktoré bol platiteľ evidovaný dodávateľom elektriny ako odberateľ elektriny v domácnosti.

(10) V písomnom oznámení podľa odseku 7 uvedie platiteľ podľa § 3 písm. b), ktorý je

a) právnickou osobou, názov alebo obchodné meno, sídlo, identifikačné číslo organizácie, adresu na doručovanie písomností a počet zamestnancov rozhodujúci na určenie úhrady,

b) fyzickou osobou, obchodné meno, miesto podnikania, identifikačné číslo organizácie alebo meno, priezvisko, trvalý pobyt, adresu na doručovanie písomností a počet zamestnancov rozhodujúci na určenie úhrady.

(11) Na účel kontroly plnenia povinností podľa odseku 7 a vymáhania úhrady má vyberateľ úhrady bezplatný prístup k údajom z registra obyvateľov Slovenskej republiky^21b) a údajom z registra fyzických osôb^21c) a je oprávnený aj bez súhlasu dotknutej osoby získavať a spracúvať jej osobné údaje z uvedených registrov, v rozsahu nevyhnutnom na dosiahnutie účelu spracovania. ^21d)

(12) Osobné údaje, ktoré vyberateľ úhrady získa podľa tohto zákona, podliehajú ochrane podľa osobitného predpisu;^22) vyberateľ úhrady ich môže využívať len na účely podľa tohto zákona.

(13) Na účely preukazovania nároku podľa § 5 ods. 1 a § 6 ods. 5 a 7, vyberania úhrady, kontroly platenia úhrady a vymáhania úhrady, je vyberateľ úhrady oprávnený aj bez súhlasu dotknutej osoby získavať a spracúvať jej osobné údaje kopírovaním, skenovaním alebo iným zaznamenávaním úradných dokladov v rozsahu nevyhnutnom na dosiahnutie účelu spracúvania. 
 
§ 10 

Vymáhanie úhrady 

	(1) Platiteľ, ktorý nezaplatí úhradu podľa § 7, je v omeškaní so zaplatením úhrady. 
 
	(2) Ak vyberateľ úhrady zistí, že platiteľ je v omeškaní so zaplatením úhrady, je povinný ho písomne vyzvať do 60 dní od zistenia tejto skutočnosti na zaplatenie tejto úhrady a na zaplatenie poštových sadzieb ^23) súvisiacich s odoslaním výzvy na zaplatenie úhrady. Výzva podľa prvej vety sa považuje za uplatnenie práva podľa osobitného predpisu. ^23a)
 
	(3) Ak platiteľ podľa § 3 písm. a) nezaplatí úhradu a poštové sadzby v lehote do 30 dní od doručenia výzvy podľa odseku 2, platiteľ je povinný zaplatiť vyberateľovi úhrady aj pokutu 17 eur. 
 
	(4) Ak platiteľ podľa § 3 písm. b) nezaplatí úhradu a poštové sadzby v lehote do 30 dní od doručenia výzvy podľa odseku 2, platiteľ je povinný zaplatiť vyberateľovi úhrady aj pokutu 

a) 33 eur, ak nezaplatil úhradu podľa § 6 ods. 1 písm. b) alebo § 6 ods. 2, 

b) 66 eur, ak nezaplatil úhradu podľa § 6 ods. 1 písm. c) alebo § 6 ods. 2, 

c) 100 eur, ak nezaplatil úhradu podľa § 6 ods. 1 písm. d) alebo § 6 ods. 2, 

d) 133 eur, ak nezaplatil úhradu podľa § 6 ods. 1 písm. e) alebo § 6 ods. 2, 

e) 166 eur, ak nezaplatil úhradu podľa § 6 ods. 1 písm. f) alebo § 6 ods. 2. 
 
	(5) Nárok na zaplatenie úhrady, s ktorou je platiteľ v omeškaní, pokuty podľa odsekov 3 a 4 a poštových sadzieb je povinný vyberateľ úhrady uplatniť na súde. 
 
	(6) Vyberateľ úhrady nie je povinný postupovať podľa odseku 5, ak tak rozhodne generálny riaditeľ Rozhlasu a televízie Slovenska a 
 
a) je zrejmé, že vzhľadom na majetkové pomery platiteľa vymáhanie nebude viesť ani k čiastočnému uspokojeniu nároku, 
 
b) vymáhanie je spojené s nadmernými ťažkosťami, pričom je zrejmé, že ďalšie vymáhanie nebude viesť ani k čiastočnému uspokojeniu nároku, alebo 
 
c) s ohľadom na výšku vymáhanej sumy a predpokladané náklady na jej vymoženie by bolo vymáhanie nehospodárne. 

§ 11 

Spoločné ustanovenia 

	(1) Výzva vyberateľa úhrady podľa tohto zákona sa platiteľovi doručuje na adresu na doručovanie písomností uvedenú v písomnom oznámení podľa § 9 ods. 8. Ak tejto adresy niet, výzva sa doručuje na adresu trvalého pobytu, sídla alebo miesta podnikania platiteľa. 
 
	(2) Ak nebol platiteľ zastihnutý na adrese podľa odseku 1, uloží sa výzva na pošte a platiteľ sa vhodným spôsobom upovedomí o jej uložení na pošte. Výzva sa považuje za doručenú prevzatím výzvy platiteľom, vrátením výzvy vyberateľovi úhrady po uplynutí odbernej lehoty, vrátením výzvy vyberateľovi úhrady ako nedoručiteľnej alebo bezdôvodným odmietnutím prevzatia výzvy platiteľom. 
 
Prechodné ustanovenia 

§ 12 

	(1) Platiteľ podľa § 3 písm. a) zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov, ktorý nebol k 31. decembru 2012 oslobodený od povinnosti platiť úhradu podľa § 5 ods. 1 alebo neplatil zníženú sadzbu úhrady podľa § 6 ods. 2 zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov, sa považuje za platiteľa podľa § 3 písm. a). 
 
	(2) Platiteľ podľa § 3 písm. b) zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov sa považuje za platiteľa podľa § 3 písm. b). 
 
	(3) Platiteľ podľa § 3 písm. a) zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov, ktorý bol k 31. decembru 2012 oslobodený od povinnosti platiť úhradu a ktorý neoznámil a nepreukázal vyberateľovi úhrady skutočnosti zakladajúce vznik nároku na oslobodenie od povinnosti platiť úhradu, sa považuje za platiteľa podľa § 3 písm. a) oslobodeného od povinnosti platiť úhradu podľa § 5 ods. 1, ak žije v domácnosti s fyzickou osobou s ťažkým zdravotným postihnutím, ktorá má na adrese odberného miesta tohto platiteľa trvalý pobyt, alebo sám je fyzickou osobou s ťažkým zdravotným postihnutím a ak vznik tejto skutočnosti oznámi a preukáže vyberateľovi úhrady v lehote do 31. marca 2013. 
 
	(4) Platiteľ podľa § 3 písm. a) zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov, ktorý je evidovaný dodávateľom elektriny v evidencii odberateľov elektriny v domácnosti vo viacerých odberných miestach a k 31. decembru 2012 mal nárok platiť úhradu len za jedno odberné miesto a ktorý neoznámil a nepreukázal vyberateľovi úhrady skutočnosti zakladajúce vznik tohto nároku, sa považuje za platiteľa podľa § 3 písm. a), ktorý má nárok na platenie úhrady len za jedno odberné miesto podľa § 6 ods. 1, ak vznik tejto skutočnosti oznámi a preukáže vyberateľovi úhrady v lehote do 31. marca 2013. 
 
	(5) Platiteľ podľa § 3 písm. a) zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov, ktorý mal k 31. decembru 2012 nárok na zníženie sadzby úhrady na polovicu a ktorý neoznámil a nepreukázal vyberateľovi úhrady skutočnosti zakladajúce vznik tohto nároku, sa považuje za platiteľa podľa § 3 písm. a), ktorý má nárok na zníženie sadzby úhrady na polovicu podľa § 6 ods. 3, ak je poberateľom dôchodkových dávok podľa osobitného predpisu alebo poberateľom rovnocenných dôchodkových dávok vyplácaných zo zahraničia, nemá pravidelný príjem zo zárobkovej činnosti, nežije v domácnosti s inou osobou s pravidelným príjmom zo zárobkovej činnosti alebo je poberateľom dávky v hmotnej núdzi alebo osobou spoločne posudzovanou s poberateľom dávky v hmotnej núdzi a ak vznik tejto skutočnosti oznámi a preukáže vyberateľovi úhrady v lehote do 31. marca 2013. 
 
	(6) Platiteľovi podľa § 3 písm. b) zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov, ktorému sa k 31. decembru 2012 znížil počet zamestnancov rozhodujúci na určenie sadzby úhrady a ktorý neoznámil vyberateľovi úhrady zmenu povinnosti platiť úhradu, zostáva zachovaný nárok platiť nižšiu sadzbu úhrady, ak zmenu povinnosti platiť úhradu oznámi vyberateľovi úhrady do 31. marca 2013. Ak platiteľ podľa prvej vety zmenu povinnosti platiť úhradu vyberateľovi úhrady v ustanovenej lehote neoznámi, sadzba úhrady sa určí z počtu zamestnancov platiteľa uvedeného k 1. januáru 2013 v evidencii platiteľov, ktorú vedie vyberateľ úhrady podľa § 9 ods. 1. 
 
§ 13 

	(1) Výber a vymáhanie úhrady, ktorú bol platiteľ podľa zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov v znení zákona č. 532/2010 Z.z. povinný zaplatiť do 31. decembra 2012, ako aj vymáhanie iných pohľadávok, ktoré vznikli na základe nezaplatenia tejto úhrady, vykonáva od 1. januára 2013 Rozhlas a televízia Slovenska. 
 
	(2) Na výber a vymáhanie úhrady a iných pohľadávok podľa odseku 1 sa vzťahuje tento zákon. 
 
	(3) Rozhlas a televízia Slovenska je povinná vo všetkých súdnych konaniach podľa § 11 ods. 5 zákona č. 68/2008 Z.z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov, ktoré neboli k 31. decembru 2012 ukončené, podať návrh podľa § 80 Civilného sporového poriadku, aby vstúpila do konania ako účastník konania namiesto vyberateľa úhrady. 
 
	(4) Vyberateľ úhrady podľa zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov v znení zákona č. 532/2010 Z. z. je povinný odovzdať evidenciu platiteľov podľa § 9 zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov Rozhlasu a televízii Slovenska najneskôr do 15. januára 2013. 
 
	(5) Pohľadávky podľa odseku 1 a príjmy Rozhlasu a televízie Slovenska získané vymožením pohľadávok podľa odseku 1 nepodliehajú výkonu rozhodnutia podľa osobitných predpisov. 24) 
 
	(6) Rozhlas a televízia Slovenska je povinná do 31. januára 2013 prijať rozhodnutie o zrušení spoločnosti s ručením obmedzeným, ktorá bola vyberateľom úhrady podľa zákona č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov v znení zákona č. 532/2010 Z. z., s likvidáciou. 

Prechodné ustanovenia k úpravám účinným od 1. januára 2017

§ 13a

(1) Nárok na oslobodenie od povinnosti platiť úhradu podľa § 5 ods. 1 písm. c) a d) vzniká od 1. januára 2017 platiteľovi, ktorý mal nárok na zníženie sadzby úhrady podľa § 6 ods. 3 písm. b) v znení účinnom do 31. decembra 2016.

(2) Platiteľ, ktorý platil úhradu jednorazovo za štvrťrok, polrok alebo rok podľa § 7 ods. 3 v znení účinnom do 31. decembra 2016, ktorý sa nezhoduje s trvaním kalendárneho štvrťroka, kalendárneho polroka alebo kalendárneho roka, sa od 1. januára 2017 považuje za platiteľa, ktorý platí úhradu mesačne.

(3) Po prvýkrát sa sadzba úhrady valorizuje podľa § 6 ods. 2 k 1. januáru 2021 tak, že sadzba úhrady pre príslušnú kategóriu platiteľa podľa § 6 ods. 1 sa vynásobí priemernou mierou inflácie, meranou indexom spotrebiteľských cien, určenou Štatistickým úradom Slovenskej republiky, za roky 2016 až 2019. Sadzba úhrady valorizovaná podľa prvej vety sa zaokrúhľuje na desať eurocentov nahor.

§ 14 

Zrušovacie ustanovenie 

	Zrušuje sa zákon č. 68/2008 Z. z. o úhrade za služby verejnosti poskytované Slovenskou televíziou a Slovenským rozhlasom a o zmene a doplnení niektorých zákonov v znení zákona č. 532/2010 Z. z. 
 
Čl. II

	Zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení zákona č. 532/2010 Z.z. a zákona č. 547/2011 Z. z. sa mení a dopĺňa takto: 

	1. V § 7 ods. 1 písm. c) sa na konci čiarka nahrádza bodkočiarkou a pripájajú sa tieto slová: "členstvo zaniká dňom určeným v odvolaní z funkcie člena rady,". 

	2. V § 7 ods. 3 sa na konci pripája táto veta: "Člena rady vymenovaného podľa § 5 ods. 1 písm. g) môže minister odvolať z funkcie aj bez uvedenia dôvodu.". 

	3. V § 9 ods. 1 písm. b) sa za slová "zdrojov fondu" vkladá čiarka a slová "použitia finančných prostriedkov fondu". 

	4. V § 12 ods. 1 písm. c) sa na konci čiarka nahrádza bodkočiarkou a pripájajú sa tieto slová: "členstvo zaniká dňom určeným v odvolaní z funkcie člena dozornej komisie,". 

	5. § 12 sa dopĺňa odsekom 3, ktorý znie: 

	"(3) Minister môže odvolať člena dozornej komisie vymenovaného ministrom aj bez uvedenia dôvodu.". 
 
	6. V § 19 ods. 2 písm. g) sa vypúšťa slovo "fyzickým". 

	7. V § 21 sa vypúšťa odsek 3. 

	8. V § 23 sa odsek 1 dopĺňa písmenami g) a h), ktoré znejú: 

"g) finančné dary, dobrovoľné príspevky, 
 
h) iné príjmy.". 
 
	9. V § 23 odsek 4 znie: 

	"(4) Fond je povinný použiť najmenej 95% sumy svojich príjmov podľa odseku 1 písm. a), b), d), e), g) a h) na podpornú činnosť podľa tohto zákona.". 
 
	10. V § 23 odsek 5 znie: 

	"(5) Fond je oprávnený použiť na vlastnú prevádzku 
 
a) najviac 5% z celkovej sumy svojich príjmov podľa odseku 1 písm. a), b), d), e), g) a h) a 
 
b) príjmy podľa odseku 1 písm. c) a f).". 
 
	11. V § 31 ods. 1 sa slovo "odvádza" nahrádza slovami "je povinná platiť". 

Čl. III

	Zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení zákona č. 397/2011 Z. z. a zákona č. 547/2011 Z. z. sa mení a dopĺňa takto: 

	1. V § 8 ods. 1 sa za písmeno h) vkladá nové písmeno i), ktoré znie: 

"i) prerokúva návrh zmluvy o zabezpečení služieb verejnosti v oblasti rozhlasového vysielania a televízneho vysielania (ďalej len "zmluva so štátom") a návrh dodatku k zmluve so štátom na príslušný kalendárny rok, ktorý je totožný s rozpočtovým rokom, a zaujíma k nim stanovisko,". 
 
Doterajšie písmená i) až o) sa označujú ako písmená j) až p). 
 
	2. V § 8 ods. 1 písm. j) sa slová "písm. c)" nahrádzajú slovami "písm. f)", slová "písm. d)" sa nahrádzajú slovami "písm. g)" a slová "písm. e)" sa nahrádzajú slovami "písm. h)". 

	3. Poznámka pod čiarou k odkazu 25 znie: 

	"25) § 20f až 21 Občianskeho zákonníka. 
	Zákon č. 83/1990 Zb. o združovaní občanov v znení neskorších predpisov. 
	Zákon č. 147/1997 Z. z. o neinvestičných fondoch a o doplnení zákona Národnej rady Slovenskej republiky č. 207/1996 Z. z. v znení neskorších predpisov. 
	Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov. 
	Zákon č. 34/2002 Z. z. o nadáciách a o zmene Občianskeho zákonníka v znení neskorších predpisov.". 
 
	4. V § 15 ods. 3 sa za písmeno a) vkladajú nové písmená b) až d), ktoré znejú: 

"b) predkladá rade na zaujatie stanoviska návrh zmluvy so štátom a návrh dodatku k zmluve so štátom na príslušný kalendárny rok, 
 
c) predkladá Ministerstvu kultúry Slovenskej republiky spolu so stanoviskom rady návrh zmluvy so štátom a návrh dodatku k  zmluve so štátom na príslušný kalendárny rok, 
 
d) uzatvára zmluvu so štátom a dodatok k zmluve so štátom na príslušný kalendárny rok,". 
 
Doterajšie písmená b) až f) sa označujú ako písmená e) až i). 
 
	5. V § 15 ods. 3 písm. i) sa slová "písm. f) a l)" nahrádzajú slovami "písm. f) a m)". 

	6. V § 18 ods. 4 písm. c) sa slová "písm. b)" nahrádzajú slovami "písm. e)", slová "písm. e)" sa nahrádzajú slovami "písm. h)" a slová "písm. f)" sa nahrádzajú slovami "písm. i)". 

	7. V § 18 ods. 4 písm. d) sa slová "písm. c)" nahrádzajú slovami "písm. f)". 

	8. V § 18 ods. 4 písm. f) sa slová "písm. b)" nahrádzajú slovami "písm. e)". 

	9. V § 19 ods. 6 prvej vete sa za slová "písm. a)" vkladajú slová "a b)". 

	10. V § 19 ods. 13 písm. c) sa za slová "Rozhlasu a televízie Slovenska" vkladajú slová "s osobitnou pozornosťou venovanou hospodáreniu Rozhlasu a televízie Slovenska s finančnými prostriedkami poskytnutými na základe zmluvy so štátom". 

	11. V § 19 ods. 13 sa za písmeno c) vkladá nové písmeno d), ktoré znie: 

"d) vyhodnotenie plnenia záväzku vyplývajúceho zo zmluvy so štátom,". 
 
Doterajšie písmená d) a e) sa označujú ako písmená e) a f). 
 
	12. V § 20 ods. 1 písmeno a) znie: 

"a) úhrada za služby verejnosti v oblasti vysielania poskytované Rozhlasom a televíziou Slovenska podľa osobitného predpisu, 49)". 
 
	Poznámka pod čiarou k odkazu 49 znie: 

	"49) Zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov.". 

	13. V § 20 ods. 1 sa za písmeno a) vkladá nové písmeno b), ktoré znie: 

"b) príspevok zo štátneho rozpočtu podľa zákona o štátnom rozpočte na príslušný rozpočtový rok poskytnutý na základe zmluvy so štátom určený na uskutočnenie programov vo verejnom záujme, na uskutočnenie účelových investičných projektov alebo na úhradu výdavkov na zabezpečenie vysielania do zahraničia podľa § 5 ods. 1 písm. m),". 
 
Doterajšie písmená b) až i) sa označujú ako písmená c) až j). 
 
	14. V § 20 ods. 1 písm. f) sa slová "písmena a)" nahrádzajú slovami "písmena b)". 

	15. V § 20 ods. 1 písm. g) a i) sa slová "písmena c)" nahrádzajú slovami "písmena d)". 

	16. V § 20 ods. 1 písm. j) sa slová "až h)" nahrádzajú slovami "až i)". 

	17. § 21 vrátane nadpisu znie: 

"§ 21 

Zmluva so štátom 

	(1) Zmluva so štátom sa uzatvára medzi Rozhlasom a televíziou Slovenska a Slovenskou republikou zastúpenou Ministerstvom kultúry Slovenskej republiky na päť rokov. Zmluva so štátom sa uzatvára v písomnej forme a obsahuje 
 
a) záväzok Rozhlasu a televízie Slovenska v určenom rozsahu uskutočniť programy vo verejnom záujme a účelové investičné projekty alebo zabezpečiť vysielanie do zahraničia podľa § 5 ods. 1 písm. m) a 
 
b) záväzok Slovenskej republiky poskytnúť v určenej výške príspevok zo štátneho rozpočtu podľa zákona o štátnom rozpočte na príslušný rozpočtový rok určený na uskutočnenie programov vo verejnom záujme, na uskutočnenie účelových investičných projektov alebo určený na úhradu výdavkov na zabezpečenie vysielania do zahraničia podľa § 5 ods. 1 písm. m). 
 
	(2) Presný a záväzný rozsah a povaha vzájomných záväzkov vyplývajúcich zo zmluvy so štátom na príslušný rok sa upravujú v dodatku k zmluve so štátom. Dodatok k zmluve so štátom sa uzatvára v písomnej forme na jeden kalendárny rok.". 
 
	18. V § 22 sa odsek 3 dopĺňa písmenom c), ktoré znie: 

"c) preklenutie časového nesúladu medzi príjmami a výdavkami počas rozpočtového roka.". 
 
	19. § 27a vrátane nadpisu a § 28a sa vypúšťajú. 

Čl. IV

	Tento zákon nadobúda účinnosť 1. januára 2013 okrem čl. III devätnásteho bodu, ktorý nadobúda účinnosť 31. decembra 2012. 

	Zákon č. 373/2013 Z.z. nadobudol účinnosť 1. januárom 2014. 

	Zákon č. 125/2016 Z.z. nadobudol účinnosť 1. júlom 2016. 

	Zákon č.     /2016 Z.z. nadobúda účinnosť 1. januára 2017.

Ivan Gašparovič v. r. 

Pavol Paška v. r. 

Robert Fico v. r. 

____________________

1) Zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov. 
 
2) § 2 písm. b) a § 3 písm. b) zákona č. 251/2012 Z. z. o energetike a o zmene a doplnení niektorých zákonov. 
 
3) § 34 ods. 7 zákona č. 251/2012 Z. z. 
 
4) § 7 ods. 1 Zákonníka práce. 
 
5) § 9 zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov. 
 
6) § 2 ods. 1, 5 a 8 zákona č. 483/2001 Z.z. o bankách a o zmene a doplnení niektorých zákonov v znení neskorších predpisov. 
 
6a) § 2 ods. 3 zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov. 
 
7) § 115 Občianskeho zákonníka. 
 
8) § 2 zákona č. 417/2013 Z. z. o pomoci v hmotnej núdzi a o zmene a doplnení niektorých zákonov. 
 
9) § 1 ods. 1 zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov.
 
10) § 4 zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení zákona č. 498/2009 Z. z. 
 
11) § 1 zákona č. 4/2001 Z. z. o Zbore väzenskej a justičnej stráže v znení zákona č. 537/2004 Z. z. 
 
12) § 2 písm. x) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov. 
 
13) § 7 ods. 4 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení zákona č. 653/2007 Z. z. 
 
14) Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov. 
 
15) § 4 ods. 5 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov. 
 
16) Viedenský dohovor o diplomatických stykoch (vyhláška ministra zahraničných vecí č. 157/1964 Zb. o Viedenskom dohovore o diplomatických stykoch). 
Viedenský dohovor o konzulárnych stykoch (vyhláška ministra zahraničných vecí č. 32/1969 Zb. o Viedenskom dohovore o konzulárnych stykoch). 
 
17) § 65 až 77 zákona č. 461/2003 Z. z. o sociálnom poistení v znení neskorších predpisov. 

17a) § 29 zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov.
 
18) § 3 zákona č. 461/2003 Z. z. v znení neskorších predpisov. 

19) § 5 zákona č. 461/2003 Z. z. o sociálnom poistení v znení neskorších predpisov.
 
21) § 31 ods. 2 písm. x) zákona č. 251/2012 Z. z. 

21a) § 11 ods. 2 zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.

21b) § 12 až § 23 zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.

21c) § 23a až § 23c zákona č. 253/1998 Z. z.

21d) § 15 písm. a) prvý, druhý, štvrtý, piaty, šiesty a trinásty bod, § 15 písm. b), § 16 písm. a) prvý, druhý, štvrtý, piaty, šiesty a trinásty bod, § 16 písm. b) a § 23b ods. 1 písm. d), prvý, druhý, tretí, štvrtý, jedenásty, štrnásty a šestnásty bod zákona č. 253/1998 Z. z. v znení zákona č. 190/2013 Z. z.
 
22) Zákon č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z. 
 
23) § 4 ods. 1 a § 29 zákona č. 324/2011 Z. z. o poštových službách a o zmene a doplnení niektorých zákonov. 

23a) § 102 Občianskeho zákonníka.

24) Napríklad § 57 ods. 1 písm. d) a § 114 zákona Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.